ועדת הכלכלה, כנסת 16, פרוטוקול מספר 400, 2005-03-29 12:10

אמנון כהן: צהרים טובים, אני פותח את הישיבה.

אמנון כהן: יש לנו היום שבעה סעיפים בנושא תחבורה, ואחרי שנסיים כל סעיף, האנשים הקשורים לאותו סעיף מתבקשים לעזוב את החדר, כדי שנוכל להמשיך לעבוד.

אמנון כהן: הנושא הראשון הוא חלק מהתקנות שכבר דנו בהן, זה משהו פורמלי.

אמנון כהן: נאשר את תקנות התעבורה (תיקון מס'...), בתשס"ה-2004 – דיון בסעיף התחילה של תקנות 1, 3, 4, 7-10, 12, 13, 14, 16, 32, 42 ובתקנות 36 ו-37 בעניין מוניות.

לאה ורון: סעיף 42 הוא סעיף התחילה, ברגע שנאשר אותו התקנות האלה ייכנסו לתוקף.

חווה ראובני: התקנות 1, 2, 4,7-10, 12, 13, 14, 16, 32 אושרו בישיבת הוועדה מיום 14 בפברואר, ולא נקבעה להם תחילה.

חווה ראובני: אנחנו מבקשים לקבוע להן תחילה כדי שנוכל לפרסם אותן.

לאה ורון: לגבי חיוב בהדלקת אורות בכניסה למנהרה, האם נקבע גודל המנהרה?

חווה ראובני: נוסח התקנה מטיל את החובה רק במנהרה שבכניסה אליה הוצב תמרור א43, עליו כתוב "מנהרה".

חווה ראובני: יש שלט "מנהרה" תדליקי אורות, אין שלט כזה לא צריך אורות.

אתי בנדלר: לפי מה שרשום אצלי צריך להוסיף שבכניסה למנהרה יהיה גם שלט בנוסח: "מנהרה הדלק אורות", וזה לא בא לידי ביטוי כאן.

חווה ראובני: רשמתי את זה.

חווה ראובני: אני קוראת את סעיף התחילה, 42.

חווה ראובני: "תחילתן של תקנות 1, 3, 4, 7 עד 10, 14 – 30 ימים מיום פרסומן;"

אבשלום וילן: וזה אומר?

חווה ראובני: שכל התקנות שמאושרות ייכנסו לתוקף 30 יום מהפרסום.

אבשלום וילן: אם נאשר היום זה רק בעוד 30 יום.

אתי בנדלר: זה יותר מ-30 יום, עד שהשר חותם ושולח.

חווה ראובני: "(ב) תחילתן של תקנה 12 ותקנה 365ב לתקנות העיקריות כנוסחן בתקנה 32 לתקנות אלה, שלושה חודשים מיום פרסומן.

חווה ראובני: " התקנה הזאת מדברת על גרירה על ידי בעל רשיון לרכב משא כבד.

אתי בנדלר: גם היא תיכנס בעוד שלושה חודשים?

חווה ראובני: לא, היא תיכנס מיד עם הפרסום.

אמנון כהן: תודה.

אמנון כהן: מי בעד אישור סעיף התחילה?

אמנון כהן: הצבעה בעד – פה אחד נגד – אין

אמנון כהן: תודה, סעיף התחילה אושר פה אחד.

חווה ראובני: יש גם תקנות 36 ו-37, בעניין מוניות.

חווה ראובני: "36.

חווה ראובני: בתקנה 494 לתקנות העיקריות, אחרי "לא יפעיל אדם קן שירות" יבוא "ולא יסיע נוסע בקו שירות".

אמנון כהן: מה זה תקנה 494?

חווה ראובני: התקנה הזאת אוסרת היום להפעיל קו שירות אלא לפי רשיון ובהתאם לתנאיו.

חווה ראובני: הוועדה לא מזמן סיימה עבודה גדולה מאוד על קווי שירות ועל התנאים לקבלת רשיון לקו שירות ולמעשה העבירה את האיסור הזה לחקיקה ראשית.

חווה ראובני: אנחנו רוצים לקבוע כאן בנוסף לאיסור להפעיל קו שירות שגם לא יסיע נוסע בקו שירות.

חווה ראובני: שלא יוכל לעשות זאת אלא לפי רשיון ובהתאם לתנאיו, דהיינו להטיל את האחריות לא רק על מפעיל המונית, אלא גם על הנהג בפועל, שמסיע את הנוסעים, שהוא לא יוכל להיתמם: ידעתי, לא ידעתי, יש רשיון, אין רשיון.

חווה ראובני: האיסור חייב להיות גורף.

אמנון כהן: זה לא מוסדר ברפורמה?

חווה ראובני: איסור הפעלה בלי רשיון שירות כבר קיים ברפורמה, אנחנו רוצים להוסיף כאן איסור על הנהג.

אבשלום וילן: למה לא הכנסת את זה לחקיקה הראשית?

חווה ראובני: שם עסקנו בהסדרת הרשיונות, חופש העיסוק, התנאים לקבלת רשיונות.

חווה ראובני: האיסורים היותר פעוטים, של מה אדם יעשה או לא יעשה, כולם נמצאים בתקנות התעבורה.

חווה ראובני: ברפורמה הכנסנו את המהויות של התנאים לקבלת רשיונות.

חווה ראובני: הנושא הזה לא שייך לחקיקה הראשית מטבע הדברים, זה לא שייך לתנאים לקבלת רשיון, ולכן חשבנו שהמקום הנכון לזה זה בתקנות.

אמנון כהן: מה זה אומר?

חווה ראובני: זה אומר שגם נהג, שהוא לא בעל המונית, גם אותו אפשר להעמיד לדין והוא יישא באחריות.

חווה ראובני: גם אם זאת לא המונית שלו, לא הקו שלו ולא הזכות שלו, אבל הוא עובד במונית הזאת, הוא מסיע נוסעים בקו שירות, נוהג בפועל בקו שירות פירטי – הוא מבצע עבירה.

חווה ראובני: למיטב ידיעתי, זה גם נובע מהערה שעלתה בפסקי דין של בית המשפט.

אמנון כהן: יש למישהו התנגדות לסעיף הזה?

אמנון כהן: הוא פוגע במישהו?

אמנון כהן: אנחנו מצביעים על סעיף 36.

אמנון כהן: הצבעה בעד – פה אחד נגד – אין

אמנון כהן: תודה, סעיף 36 אושר פה אחד.

אמנון כהן: אנחנו עוברים לסעיף 37.

חווה ראובני: סעיף 37 זה ביטול תקנה 502.

אמנון כהן: מה זאת תקנה 502?

חווה ראובני: התקנה 502 קובעת כי: "לא יסיע נהג המונית יותר ממספר הנוסעים שנקבע ברשיון הרכב, ואולם רשאי המונית להסיע שני ילדים שטרם מלאו להם חמש שנים בנוסף על הנוסעים שמותר להסיע במונית לפי רשיונה, ובלבד שלא יסיע יותר מנוסע אחד במושב שליד הנהג".

חווה ראובני: רוצה לומר, התקנה היום אומרת שבמונית מותר להסיע ארבעה נוסעים, אבל אפשר בנוסף להסיע עוד שני ילדים למטה מגיל חמש, בלי שאלה איפה ישימו אותם, איך יחגרו אותם, התקני ריסון.

חווה ראובני: זה הופך למעשה לרשיון לשישה נוסעים, זה מסוכן, זה לא בטיחותי, ואנחנו רוצים לבטל את זה.

אמנון כהן: כמה ילדים מותר יהיה להכניס?

חווה ראובני: הם ייספרו במניין הנוסעים.

אמנון כהן: מאיזה גיל?

חווה ראובני: זה לא קשור לגיל, ילד הוא נוסע.

חווה ראובני: ארבעה נוסעים זה שלושה מבוגרים ותינוק או ארבעה בני עשרה או שני מבוגרים ושני ילדים בני עשר.

אמנון כהן: זה חל גם לגבי מוניות וגם לגבי רכבים פרטיים.

חווה ראובני: במכוניות פרטיות לא כותבים ברשיון הרכב את מספר הנוסעים המותר, והכלל הוא שמותר להסיע נוסעים במכוניות פרטיות כמספר המקומות ברכב, בלשון עממית זה טוסיק על הכיסא.

חווה ראובני: אם מצליחים להושיב אותם אחד ליד השני, לא אחד על השני זה מותר.

חווה ראובני: אני מכירה הרבה משפחות עם ארבעה ילדים שמסיעים אותם במושב האחורי.

אבשלום וילן: זה חוקי?

חווה ראובני: זה חוקי.

אבשלום וילן: אבל אין מספיק חגורות בטיחות.

חווה ראובני: חובת החגירה היא כמספר החגורות.

אמנון כהן: אני יכול להסיע ברכב פרטי ארבעה ילדים מאחור, במונית זה גם אפשרי?

חווה ראובני: במונית לא, זה רכב ציבורי, זה לא משמש לצרכי יום-יום, ואנחנו דורשים סטנדרטים אחרים של הסעה בצורה כזאת.

חווה ראובני: ברכב פרטי גם יש בעיה בטיחותית עם ההיתר הזה, אבל הוא בא לענות על צרכים די יחודיים במדינת ישראל, שבה מספר הילדים הממוצע במשפחה הוא גדול מהמקובל במדינות בהן מייצרים כלי רכב: אירופה, מזרח אסיה וכולי.

אבשלום וילן: כן ירבו, אבל אם חס וחלילה יש תאונת דרכים אז מה עשינו?

חווה ראובני: אז אנחנו מנסים, במגזר שאפשר, לצמצם.

חווה ראובני: הפער במחיר בין מכונית פרטית למיני-ואן קופץ ב-80,000 שקלים, ולכן המדינה הולכת לקראת המשפחות האלה.

אבשלום וילן: אני מציע שנכין הצעת חוק מסודרת בנושא.

אבשלום וילן: זה מטורף, אין רצועות אין - - -

1028: אדוני היושב ראש, אחרי כל כך הרבה דיונים שהיו בוועדה הזאת, הבנתי שבאנו לכאן כדי לגמור את הרפורמה הנעימה הזאת.

1028: הבנתי שיש שתי תקנות בלבד, נושא סמ"כים ונושא ויזות.

1028: כרגע רוצים להעלות עוד מספר תקנות, אני מבקש, אדוני היושב ראש, בוא נסיים.

1028: לא נאשר את התקנה הזאת, מי שרוצה לעשות שינויים, יש הצעות חוק, שיריצו אותן, לא בדרך הזאת.

אבשלום וילן: אני כבר לא יודע מה קורה פה.

אבשלום וילן: קיבלנו פרסומים לגבי הנושאים בישיבה, מה זה התחייבנו?

אבשלום וילן: מי התחייב?

אבשלום וילן: אתה התחייבת, אדוני היושב ראש, שרק שני סעיפים עולים?

1028: מה קרה חבר-הכנסת וילן?

1028: אני ידעתי רק על שני נושאים.

קרני צדקיהו: זאת ממש חוצפה להעלות את הנושא הזה של הורדת שני הנוסעים.

קרני צדקיהו: אני מבקש להתחיל עם “אגד”, בואו נוריד את הנוסעים מהאוטובוסים – הלוא הם מסיעים 120 נוסעים.

קרני צדקיהו: היא טוענת שזה לא בטיחותי, בואו נאשר להם נוסעים רק בישיבה, ואחרי שתתחילו עם “אגד” תבואו אלינו.

קרני צדקיהו: מה עוד, היא רוצה לחסל את ענף המוניות.

קרני צדקיהו: אם תוריד לנו את שני הנוסעים, אני מודיע לך פה חגיגית, שאנחנו נסגור את הקריה.

קרני צדקיהו: תתאר לך שאתה בא אלי עכשיו עם בת זוגך ושני תינוקות, ואסור לי לקחת את שני התינוקות, זאת אומרת שאין לי עבודה.

קרני צדקיהו: לאט לאט רוצים לחסל אותנו, אנחנו נתנגד לזה, אף חבר-כנסת לא יכנס לקריה, אני אומר לך.

אבשלום וילן: אדוני, תרגע.

אמנון כהן: קודם כל, איומים פה לא מקובלים.

אמנון כהן: בלי לאיים, תגיד מה שאתה רוצה.

קרני צדקיהו: אני מתנצל אם פגעתי במישהו, אבל אני אומר לך חד-משמעית שזאת פגיעה בעבודה שלנו, בענף המוניות במיוחד ב"ספיישלים".

אמנון כהן: לי יש ארבעה ילדים, תכננתי לנסוע לחתונה, לקחת את אשתי וארבעת הילדים ברכב שלי.

אמנון כהן: ארבעת הילדים יכולים לשבת במושב האחורי.

אמנון כהן: המכונית התקלקלה, הזמנתי מונית, אז יש נוסע מיותר.

אמנון כהן: אני רוצה לשלוח את אשתי והילדים במונית, אשתי תשב מקדימה, ואותם ארבעה ילדים יישבו במונית במושב האחורי.

חווה ראובני: אי אפשר, כי זה אחד יותר מידיי.

חווה ראובני: ברכב פרטי זה מותר, במונית לא.

אמנון כהן: למה באוטובוס יש 45 או 50 מושבים, והוא יכול להעלות לאוטובוס כמה נוסעים שהוא רוצה.

חווה ראובני: זה לא בכל האוטובוסים.

אמנון כהן: אולי נוריד את הסעיף הזה מסדר היום?

אמנון כהן: על הסעיף הזה אנחנו לא מצביעים.

קריאות: כל הכבוד.

אתי בנדלר: הסעיף הזה לא מאושר.

אבשלום וילן: אני רוצה להעיר שבטיחות הוא נושא חשוב יותר מכל דבר אחר, וגם אם אנחנו נפגעים אישית, הסיפור האישי ממש לא מעניין פה.

אבשלום וילן: אני מציע שנציע חוק שאפשר להסיע רק על פי החגורות.

אבשלום וילן: זאת סכנה.

אמנון כהן: תציע חוק, ונחשוב יחד איך לעשות את זה.

אמנון כהן: אנחנו עוברים לנושא הבא בסדר היום, תקנות התעבורה (תיקון מס' ...), התשס"ד-2003 בדבר ביטול ההסדרים המיוחדים למוניות מסוג זוטובוס.

אמנון כהן: תסבירי לנו בבקשה מה זה.

חווה ראובני: זוטובוס הוא מונית גדולה, של עד עשרה נוסעים, זה כרקע.

חווה ראובני: לפני קצת יותר מעשר שנים נקבעה מדיניות לפיה זוטובוסים – שזה בעצם אוטובוסים זעירים, רק שיש עליהם רשיון הפעלה אז הם מוניות – יכולים לפעול כמוניות שירות בלבד.

חווה ראובני: עם זאת, כיוון שבעת שנקבעה מדיניות הזאת היו כמה מאות זוטובוסים, שהיה להם רשיון נסיעה מיוחדת, נקבעה בזמנו הוראת מעבר שאמרה שכל מי שיש לו רשיון לזוטובוס ספיישל, בלי רשיון שירות, יוכל להמשיך לפעול עם זוטובוס ספיישל.

חווה ראובני: זה התפרש כמאפשר גם לחדש משק, לאמור לא רק כל זמן שאותו זוטובוס ספציפי עדיין על הכביש נוסע כמונית, אלא גם להחליף אותו, לחדש משק.

חווה ראובני: הוא התיישן, מוכרים ומביאים זוטובוס חדש במקומו.

חווה ראובני: כיום יש לנו כמה מאות כאלה.

אלכס לנקר: 600.

חווה ראובני: הבעיה אתם היא שזאת הייתה הוראת מעבר, ואף אחד לא התכוון שהמצב הזה יתקיים לנצח.

חווה ראובני: אנחנו רוצים לסגור למעשה את הוראת המעבר, ולהגיד שמכאן ואילך לא יהיו יותר זוטובוסים שיהיו מוניות מיוחדות.

אמנון כהן: שירות כן יהיה.

חווה ראובני: רק שירות.

אמנון כהן: אם יש לי שמונה ילדים ואני רוצה לנסוע מרמלה לאחי בבני-ברק, אני צריך שתי מוניות?

אלכס לנקר: אתה יכול לנסוע עם מונית שירות.

חווה ראובני: למונית שירות מותר לנסוע ספיישל.

חווה ראובני: לספיישל אסור לנסוע שירות, אבל לשירות מותר לנסוע ספיישל.

אמנון כהן: עליתי למונית שירות ברמלה, ואני מבקש ממנו שייקח אותי לבני-ברק, מותר?

חווה ראובני: מותר, הוא מפעיל מונה.

חווה ראובני: "מונית שניתן עליה רשיון לנסיעת שירות מותר להסיע בה נסיעה מיוחדת".

חווה ראובני: זה כתוב במפורש בתקנה 493 לתקנות התעבורה.

חווה ראובני: במצב כזה אתה יותר קשר עם תחנה שעושה קווי שירות, ומזמין שירות שיעשה לך את הנסיעה המיוחדת.

אהרון נחמיה כהן: משרד התחבורה מטעה אותך.

אהרון נחמיה כהן: מונית שעובדת שירות בחיים לא תיקח ספיישל, מפני שהיא לא תיסע ברבע מחיר.

אהרון נחמיה כהן: אתן לך דוגמה את קו 4, מונית שעובדת שירות גובה מכל נוסע 5 שקלים, בדרך היא מחליפה עוד ארבעה נוסעים, יש לה 14 אנשים.

אהרון נחמיה כהן: 14 אנשים כפול 5 שקלים זה 70 שקלים.

אהרון נחמיה כהן: אם הוא ייקח ספיישל על מונה, זה 15 שקלים, הוא לא ייקח.

אהרון נחמיה כהן: לכן, אני טוען שיש להכניס מכוניות גדולות לתחנות ספיישל, שהן ייסעו רק ספיישל, שיוכלו לקחת משפחה ברוכת ילדים.

אמנון כהן: מונית שירות לא תיקח אותי ספיישל לבני-ברק?

אהרון נחמיה כהן: לא, בשום פנים ואופן, הוא יפסיד כסף.

אמנון כהן: יש מישהו שסותר את מה שהוא אומר?

דוד עוז: על כל קריאה של ספיישל יש לפחות 50 מוניות שירות שיהיו מוכנות בשמחה וצהלה לעשות את הנסיעה.

דוד עוז: כל מונית שירות רוצה לעשות את הספיישלים.

דוד עוז: אתן לדוגמה את התחנה שלנו, מוניות הדר בשדה התעופה.

אהרון נחמיה כהן: אני מוכן לבוא אתך לתל-אביב, אדוני היושב ראש, תרים טלפון לכל תחנה שירות.

אמנון כהן: מה נעשה בחיפה?

אהרון נחמיה כהן: אני לא יודע, אני יודע לגבי תל-אביב.

אמנון כהן: אני רוצה להגיע מאשדוד לרמלה עם הילדים, ייקחו אותי?

צ'רלי ביטון: לרמלה ייקחו אותך, אבל בתוך העיר לא ייקחו אותך ב-20 שקלים, כי הוא לוקח עשרה נוסעים ב-50 שקלים.

שמעון דהרי: התקנה מדברת בעד עצמה.

שמעון דהרי: כל מונית שירות תבצע את זה, תרים טלפון ותבדוק.

צ'רלי ביטון: באיזה מחיר תעשה את זה?

שמעון דהרי: אני לא נכנס כרגע למחירים.

אמנון כהן: יש מונה.

קריאות: אף אחד לא ייסע במונה, שלא יטעו אותך.

שמעון דהרי: יש למעלה מ-200-300 חברות הסעה, כולן היו קופצות לעשות את זה, אין שום בעיה.

שמעון דהרי: רק תרים טלפון, עשרה יעמדו לידך.

אמנון כהן: תודה.

אורי דוד חי: התקנה של המיניבוסים עלתה ב-93' בגלל שהיו זוטובוסים שהיו מותרים לנו ברשיון.

אורי דוד חי: היום, אם הם מורידים את זה, זה פוגע בכל הענף.

אמנון כהן: תישאר בשירות.

אורי דוד חי: אבל המוניות האלה באות לתגבור.

חווה ראובני: זה בדיוק מה שבאנו למנוע, את התגבור הזה, זה מה שאסור.

יהודה בר אור: זאת לא החלטה שלנו, אנחנו לא בתוך העניין, לא רואים את זה לא לטובה ולא לרעה.

יהודה בר אור: המוניות האלה ייקלטו לתוך הספיישלים, זה פתח אולי להגברת הפרנסה של ענף המוניות.

יהודה בר אור: איך?

יהודה בר אור: המוניות האלה יחולקו לתחנות בכל הארץ, בכל תחנה יהיו חמש או שש מכוניות גדולות, שיכולות לנסוע גם עם מונה, עם שישה אנשים.

יהודה בר אור: כרגע, אם אני רוצה לנסוע אפילו במונה עם שישה אנשים אין לי אפשרות, אני יכול לקחת רק ארבעה.

אלי אטלן: הסמ"כים, נכון להיום, מחולקים בצורה כזאת שבכל תחנת שירות שחסרים להם רשיונות שירות מפעילים את הסמ"כים על ידי ויזה.

אלי אטלן: היום רוצים להוריד את הסמ"כים, זה אומר שכל תחנות השירות שיש להן סמ"כים צריכות לרכוש את הרשיונות האלה.

אלי אטלן: אפשר במקום לבטל אותם להמיר אותם לרשיונות שירות, זה לא עושה שום נזק.

אלי אטלן: דבר שני, לגבי הספיישלים, אם תתקשר לא משנה לאיזו תחנה שירות בארץ, תבקש ספיישל – לא תקבל.

אלי אטלן: אין דבר כזה, אלא אם כן תשלם כפול, כי ברגע שאני מוציא מונית מקו שירות אני מפסיד כסף.

אלי אטלן: לכן, לא שווה לי כל ספיישל.

אלי אטלן: צריך לתת לכל תחנת ספיישלים עשרה רשיונות לבצע אך ורק ספיישלים.

אלי אטלן: הרי סימנו אותנו בכל הארץ, אז הסמ"כים יכולים להיות בצבע אחר כדי שיידעו.

אמנון כהן: בסמ"כים היום אתה עושה ספיישלים?

אלי אטלן: גם בשירות אני עושה, אם כדאי לי.

אלי אטלן: אבל בדרך כלל לא כדאי לי.

אלי אטלן: יש תחנות שיש להן סמ"כים והן מבצעות ספיישלים, אז שיאשרו רק לתחנות ספיישלים.

אמנון כהן: איפה?

אלי אטלן: בנתניה, בכל תחנה יש עשר מוניות סמ"כים.

אמנון כהן: מה יהיה גורלם של 600 זוטובוסים, ועד מתי הם יכולים להמשיך באותה מתכונת?

אמנון כהן: נגיד שהוא קנה רכב לפני חודש, הוא צריך להחזיר את ההשקעה שלו.

אלכס לנגר: הם ימשיכו להיות מוניות שירות מיוחד, לפי הזמנה.

אלכס לנגר: הכל נולד כאילו מהשאלה התמימה ששאלת, וגם אנחנו שאלנו בזמנו: צריך מונית גדולה, יש משפחות.

אלכס לנגר: בפועל, כל המוניות האלה בשירות ואף אחד לא נוסע בנסיעות הספיישל, אותם סמ"כים, ולכן אנחנו חושבים שצריך להפסיק את זה.

אלכס לנגר: גם בג"ץ העיר לנו על זה וגם היועץ המשפטי לממשלה ביקש שנתקן את ההוראה הזמנית הזאת.

אלכס לנגר: אני חושב שצריך לתקן את המצב, לתת להם פרק זמן.

אמנון כהן: איזה פרק זמן?

אלכס לנגר: לתת להם עד שנה, וכולם יעברו לעבוד כמו כל מונית אחרת.

אלכס לנגר: בעוד שנה נתקן את המצב.

אמנון כהן: נגיד שלתחנה היו X מוניות ברשיון, יש לה מספר זוטובוסים, האם היא יכולה לקבל אותם כתוספת לרשיון?

אלכס לנגר: לא, זאת תוספת לרשיון שלו.

אמנון כהן: כדי שלא יהיה מצב שלאנשים שיש להם זוטובוס ייפלטו, ולא ימצאו את עצמם.

אמנון כהן: איכשהו צריך ליצור מצב שחלקם ייכנסו לאותן תחנות בהן הם עובדים.

אלכס לנגר: כל הרשיונות האלה מסתובבים בין סוחרים, מאכרים, תחנות, ואנשים מתחלפים.

אמנון כהן: אתם נתתם את זה ככה.

אלכס לנגר: זאת הסיטואציה.

אלכס לנגר: רצינו להסיר מגבלות, ולצערי זה נוצל לרעה.

אלכס לנגר: אם בתמימות חשבנו בהתחלה שיהיו כאלה שיפעלו כמוניות ספיישל בענף, עם רכב גדול, אז זאת הייתה הסיטואציה.

אלכס לנגר: לא רצינו להגביל בתחילת שנות ה-90' לאיזה רכב הוא יקנה.

אלכס לנגר: אבל אז בצורה סיטונית אנשים פשוט פתחו קווי שירות, חלקם עם תאגידים, חלקם בלי תאגידים, בכל מיני מקומות.

אמנון כהן: את זה אתם מסדירים ברפורמה.

אמנון כהן: אבל מה יהיה עם מישהו שכרגע יש לו אישור?

אלכס לנגר: אין לו שום אישור.

אלכס לנגר: הוא מונית ספיישל, שפשוט פועל כקו שירות.

אלכס לנגר: במסגרת החוק, אמרנו שכל אלה שיש להם מוניות שירות אנחנו מסדירים אותם.

אלכס לנגר: יש אחד שעם השנים לא רוצה להיות בקו זה אלא בקו אחר, רוצה להחליף תאגיד, לשנות – כל זה אפשרנו ברפורמה, ונסדיר את זה.

1028: זה מסדיר אותו ללכת לבית?

1028: זה מה שמסדיר אותו?

אלכס לנגר: כמו כל מונית, הוא יכול להיות מונית רגילה.

אלכס לנגר: ניתן לו שנה לשנות את הרכב, שזה לא יהיה להיום ממחר בבוקר, והוא יהפוך למונית כמו כל המוניות האחרות.

אלכס לנגר: אני חושב שיותר נכון שזה יבוא בהוראת רוחב מסודרת, שתיתן זמן לאנשים, מאשר שיתחיל ציד של אכיפה, שנצטרך לבטל רשיונות.

אלכס לנגר: אנשים נהנו פה מההפקר או מהרצון שלנו לאפשר חוסר מעורבות, אבל אין ברירה, ואני חושב שכל המסיעים הבלתי חוקיים האלה צריך להסדיר אותם.

חווה ראובני: המגיבים השונים הסבירו מדוע אנחנו חייבים לאמץ את התקנה הזאת.

חווה ראובני: לפני שבוע-שבועיים, הוועדה הזאת אישרה הצעת החוק, להעלות בקריאה שניה ושלישית, כשאחד העקרונות הכי בסיסיים שלה, שרק למונית שיש לה רשיון שירות מותר לה לנסוע בקו שירות.

חווה ראובני: כל המגיבים פה אמרו: למה צריך סמ"כים?

חווה ראובני: הם לא היו מוטרדים ממשפחה מרובת הילדים, שיושב ראש הוועדה מתאר, מה עוד שלזה יש מענה בין דרך מוניות שירות שיעשו ספיישל ובין דרך חברות ההסעה ואוטובוסים זעירים.

חווה ראובני: הם היו מוטרדים, והם אמרו את זה בכנות, המוניות האלה משמשות לתגבור קווי שירות.

חווה ראובני: זה בדיוק מנוגד קוטבית לכללים ולעקרונות שבבסיס התיקון לפקודת התעבורה בעניין מוניות, שאושר בוועדה הזאת.

חווה ראובני: אין אף אחד שקנה לפני חודשיים מונית זוטובוס, כל מי שיש לו מונית זוטובוס היום, יש לו אותה כנסיעה מיוחדת, יש לו אותה מכוח הוראת מעבר, בגלל שהיה לו כזה לפני עשר שנים.

חווה ראובני: הוא יודע שזה מכוח הוראת מעבר, והוא עושה חידוש משק.

חווה ראובני: אין אף אחד שהיום קונה בפעם הראשונה קונה זוטובוס כמונית מיוחדת, כי הוא לא יכול, הוא לא יקבל על זה רשיון.

אילן ליבוביץ: אבל כשהוא קנה את זה לפני שנה, אף אחד לא אמר לו שבעוד שנה את סוגרת לו את זה.

חווה ראובני: התקנות האלה תלויות ועומדות בכנסת כבר שנה וחצי.

חווה ראובני: המתינו לרפורמה כדי לדון בהן.

חווה ראובני: אנחנו נותנים לו שנה או שיקבל דרך החלפה וקנייה רשיון לנסיעת שירות או שהוא יוציא את הרכב הזה מכלל מונית ויקנה מונית רגילה.

חווה ראובני: אם חושבים ששנה זה קצר מידיי, אולי אפשר לחשוב על קצת יותר, אבל חייבים להוציא את זה.

אבשלום וילן: אדוני היושב ראש, אני חושב שמשרד התחבורה צודק בנושא הזה.

אבשלום וילן: אבל אנחנו שומעים את כולם, ואני מזכיר לך שההצבעות וקבלת ההחלטות לא נעשות בוועדה, בפרט בנושאים רגישים, עם כל המוזמנים.

אבשלום וילן: אנחנו צריכים להצביע אחרי זה בנפרד.

אמנון כהן: אל תדאג, עוד לא הגענו להצבעה.

אבשלום וילן: כבר הייתה הצבעה אחת, אבל ההצבעות צריכות להיות אחרי שהמוזמנים יוצאים, רק עם חברי הכנסת ונציגי הממשלה, כדי להפעיל שיקול דעת בלי לחץ.

אמנון כהן: בסדר.

אמנון כהן: בבקשה, אדוני.

3259: אם יש החלטה לבטל את התקנה הזאת בגלל הרפורמה, אין לי עם זה בעיה.

3259: הבעיה היא שהוא יהיה בהתאם לפרוצדורה שמתקיימת אצל המפקח על התעבורה, שתהיה השקה בין שני הדברים.

3259: למשל, שלא ייווצר מצב שעדיין לא סיימתי תהליכים מול המפקח על התעבורה לקבל רשיון, ובאופן גורף התקנה הזאת בוטלה ואני הפכתי לעבריין כבד יותר, כי אחרי הרפורמה העבירה נעשית חמורה יותר.

3259: לכן, לוח הזמנים חייב להיות נושק לאותה פרוצדורה שתיקבע אצל המפקח לגבי מי מקבל רשיון ומי לא מקבל רשיון.

3259: דבר שני, ברגע שמבוטלת התקנה הזאת אסור שאותם רשיונות יחולקו בצורה לא מבוקרת.

3259: זה צריך להיות מבוקר כי אחרת כל דאלים גבר, ומי שלכאורה קיבל יתרון לא הגיוני, נהנה מההפקר, ואחרים שהיו בסדר מקופחים.

3259: הענקת רשיון הסעה למוניות שירות צריך להיות אצל המפקח על התעבורה, במסגרת הסמכויות שלו לפי הרפורמה, ולא בהחלטה גורפת.

יום טוב חג'ג': לא הסבירו לכם שכל הסמ"כים זה החאפרים.

יום טוב חג'ג': יש קו שבו הסמ"כים מפריעים לי כבר 13-14 שנים, וגם משרד התחבורה יודע את זה.

יום טוב חג'ג': באים לפה ורוצים לתת הכשר.

יום טוב חג'ג': צריך להוריד את כל הסמ"כים, כי כולם חאפרים.

אבינועם טלבי: הצעת החוק של מוניות שירות, שמגלגלים אותה בוועדה, אני מניח שתאושר וזה יתחיל לרוץ בימים הקרובים.

אבינועם טלבי: אבל למה קיימת תקנה 493?

אבינועם טלבי: אם קבעת שמונית שירות עושה קווי שירות, איזה מין דבר זה שלמונית כזאת מותר לעשות הסעות ספיישל והסעות מיוחדות?

אבינועם טלבי: לא יכול להיות מצב כזה.

אבינועם טלבי: מונית ספיישל מותר לה לעשות רק ספיישלים, אסור לה לעשות קווי שירות, אסור לה לעשות נסיעות מיוחדות.

אבינועם טלבי: אוטובוסים של “אגד” אפילו, הם עושים קווי שירות, אסור להם לעשות הסעות מיוחדות.

אמנון כהן: עושים טיולים - - -

אבינועם טלבי: עזוב מה שעושים בניגוד לחוק, לא ניכנס לזה עכשיו.

אבינועם טלבי: מונית שירות, נתת להם רשיון שירות - - -

גילה גמליאל: אדוני היושב ראש, התקנות - - - כמה אפשר, זה כבר בלתי נסבל.

אמנון כהן: זה משהו אחר היום, זוטובוסים.

אמנון כהן: תני לו לסיים.

גילה גמליאל: אבל אי אפשר ככה, אין לנו רק את ועדת הכלכלה.

אמנון כהן: היום רק ועדת הכלכלה יושבת, באישור מיוחד.

אבינועם טלבי: לכן אני מציע שלמוניות שירות יהיה רשיון לבצע קווי שירות בלבד, לא ספיישלים.

אבינועם טלבי: אמרו אנשים שזה לא כלכלי.

אמנון כהן: תודה.

אמנון כהן: בבקשה, אדוני.

צ'רלי ביטון: אין לנו בעיה שיבטלו את הסמ"כים, אבל ברפורמה יש תקנה שייתנו רשיונות לקווים שהגישו בקשות.

צ'רלי ביטון: חלק מהם אין להם רשיונות, והם עובדים עם סמ"כים, איך יפתרו להם את בעיית הרשיונות?

צ'רלי ביטון: מה הוא יעשה, יקנה רשיון?

צ'רלי ביטון: יילך לקו שכבר לא עובד 40 שנה והוא עוד מחזיק רשיונות, יקנה ממנו רשיון ב-40,000 דולר, וישתכר 3,000 שקלים בחודש.

צ'רלי ביטון: אז ייתנו לעשירים להתעשר על חשבוננו, אנחנו שעבדנו 15 שנים ואין לנו רשיון.

אמנון כהן: תודה.

אמנון כהן: עוד מישהו רוצה לדבר?

שמעון דהרי: הסמ"כים האלה גורמים נזק לרמת השירות, כל מי שמנהל חברה מסודרת יודע עד כמה הם חוטפים נוסעים.

שמעון דהרי: אני רוצה לברך את חברי ועדת הכלכלה, שהחוק הזה יעבור, זאת משאת נפשנו.

אהרון כהן: יש לו 50 מיליון קווי שירות, הוא יכול למכור.

קרני צדקיהו: אני חושב שמה שאמר דהרי זה בסדר גמור, צריך לגמור את העניין.

גילה גמליאל: בואו נסיים, יש לנו הצבעות היום מ-16:00 עד הלילה, אנחנו צריכים גם הפסקה.

אמנון כהן: חברת הכנסת גמליאל, עד שלא אבין עד הסוף, ועד שלא אהיה שלם עם עצמי שאני מקבל החלטה טובה, לטובת עם ישראל, לא יעזור.

אמנון כהן: אין מה לעשות, ככה אני עובד.

אמנון כהן: זאת הפרנסה של אנשים, אלה דברים חשובים.

אמנון כהן: בבקשה, גברתי.

גילה גמליאל: כל זה נדון ברפורמה.

אמנון כהן: לא נכון, זאת תקנה חדשה על הזוטובוס, שנותנים לו שנה להתארגן.

אמנון כהן: זה יכול להוות פגיעה ב-300 מוניות, למה?

אמנון כהן: בבקשה, גברת ראובני.

חווה ראובני: רציתי להשיב לטענה המשפטית שהעלה עורך הדין חיים כהן.

חווה ראובני: הוא אמר שצריך לתאם את לוחות הזמנים עם הרפורמה, כי אחרת הוא יהפוך לעבריין.

חווה ראובני: אני מבקשת לציין שמי שמפעיל סמ"ך היום כמונית שירות, הוא כבר היום עבריין, ולא התקנות האלה יעשו אותו עבריין.

חווה ראובני: אם הוא מפעיל את הסמ"ך כמונית, ממילא חוק הרפורמה קבע הארכת תוקף כל רשיון שניתן לפי הדין הנוכחי, לפני כניסת הרפורמה לתוקף.

חווה ראובני: הוא תקף עד שהרפורמה מתחילה לעבוד.

חווה ראובני: החוק הזה לא יוצר עבריין מאף אחד, הוא מבטל את האופציה של אנשים להיות עבריינים, כי אנחנו מבטלים זוטובוסים מוניות מיוחדות, שכל הנוכחים פה מודים שזה זוטובוסים כמוניות שירות, הסבירו לנו כמה זה הרבה יותר משתלם להפעיל אותם כמוניות שירות, אז בפועל זה מה שקורה.

חווה ראובני: לכן, אנחנו רוצים לבטל את זה, ואנחנו רוצים להגיע למצב שרק מי שיש לו רשיון שירות עושה נסיעות שירות, לכן צריך לבטל את הויזות, לכן צריך לבטל את הסמ"כים, והכל מתיישב עם הרפורמה שהוועדה הזאת תמכה בה.

אמנון כהן: מה יקרה אם בן אדם התחיל את התהליך, עברה שנה והוא עוד לא סיים, הוא יהיה עכשיו עבריין.

אמנון כהן: אפשר להאריך את התקופה?

חווה ראובני: הרפורמה נכנסת לתוקף עוד תשעה חודשים.

חווה ראובני: המצב של החלפת מונית, שלאדם יש רכב והוא קונה חדש עוד בטרם מכר את הישן הוא מצב שקיים באופן יום-יומי, כל הזמן לאורך השנים.

חווה ראובני: יש מנגנון להפקיד את הרכב הישן, שמפסיקים להשתמש בו, להפקיד את הרשיונות שלו, לקחת את הזכות הציבורית לרכב החדש ולהתחיל להפעיל את הרכב החדש עד שימכור את הישן.

חווה ראובני: המצב הזה הוא שגרתי לחלוטין בענף המוניות, ויש לו את הפתרונות שלו, כאן אין בזה שינוי, רק מה שהוא יפקיד זה רכב מסוג זוטובוס ולא מונית רגילה.

אמנון כהן: בסדר.

אמנון כהן: תתחילי לקרוא את התקנות, בבקשה.

חווה ראובני: "תיקון תקנה 276א 1.

חווה ראובני: בתקנה 276א(3) לתקנות התעבורה, התשכ"א - 1961, (להלן -

אמנון כהן: מה זה תקנה מספר 276א?

לאה ורון: "מונית מסוג זוטובוס, שאינה מיועדת להסעת נכים, אלא אם כן ניתן לגביה רשיון לפי תקנה 490א(2)".

חווה ראובני: זאת ההוראה שאמרה שלא יהיו יותר מוניות מיוחדות מסוג זוטובוסים, אנחנו מבקשים לבטל את זה.

חווה ראובני: "תיקון תקנה 492 2.

חווה ראובני: בתקנה 492 לתקנות העיקריות, פסקה 2 – תימחק.

חווה ראובני: "

אמנון כהן: מה זה אומר?

חווה ראובני: זה מה שקרוי ויזות.

חווה ראובני: "מונית שניתן עליה רשיון לנסיעה מיוחדת מותר לו להסיע בה: (1) נסיעה מיוחדת (2) – וזה מה שאנחנו מבקשים לבטל – נסיעת שירות, ובלבד שהנסיעה האמורה מתבצעת במסגרת תאגיד, שהרשות נתנה לו רשיון לגבי אותו קו שירות, ויש בידי נהג המונית אישור בכתב על הנסיעה האמורה מאת התאגיד האמור".

חווה ראובני: המצב הקיים מאפשר למונית, שיש לה נסיעה מיוחדת לתגבור קו שירות שחסרה לו מונית.

חווה ראובני: הוא מקבל על אישור, והוא עובד במסגרת תאגיד על פי אישור בכתב, למרות שאין לו רשיון קו שירות.

חווה ראובני: המצב הזה, שנועד לתגבר באופן נקודתי חסרים הפך להיות מצב של העברת מגזר שלם של מוניות מיוחדות על סמך מין אישורים קבועים.

חווה ראובני: בפועל הם מתפקדים באופן קבוע ושגרתי במסגרת קווי שירות.

חווה ראובני: במסגרת הרפורמה, הוועדה אישרה שרק מונית שיש לה רשיון שירות תעשה קווי שירות, לכן אנחנו רוצים לבטל את המסלול הזה, שהוא למעשה מסלול עוקף רשיון שירות.

אמנון כהן: יש לך הערה על הסעיף הזה?

אמנון כהן: אתה מתנגד?

צ'רלי ביטון: על זה בדיוק מדובר, הם לא רוצים ויזה וסמ"ך, אז שייתנו במקום זה רשיון.

צ'רלי ביטון: נתנו אפשרות לזה שיש לו זוטובוס לעבוד בשירות על ידי ויזה, אז עכשיו תבטלו את הויזה ותנו לו אישור שירות רשמי.

אמנון כהן: אנחנו עוברים לסעיף 3.

חווה ראובני: "תיקון 3.

חווה ראובני: בתקנה 493 לתקנות העיקריות, פסקה 2 – תימחק.

חווה ראובני: " פסקה 2 בתקנה 493 אומרת: "מונית שניתן עליה רשיון לנסיעת שירות, מותר להסיע בה: (1) נסיעת שירות בקו השירות שנקבע ברשיון ההסעה" זה יישאר, זה המובן מאליו.

חווה ראובני: כיום מותר גם: "נסיעת שירות בקו שירות שלא צוין ברשיון ההסעה, ובלבד שהנסיעה האמורה מתבצעת במסגרת תאגיד בעל רשיון שירות בר תוקף שניתן לפי תקנה 495 בקו השירות כאמור, יש בידי הנהג אישור בכתב לנסיעה מאת התאגיד האמור".

חווה ראובני: במוניות שירות זה אותו דבר כמו קודם, רק במקום שזה יהיה מונית מיוחדת שהופכת למונית שירות, כאן מונית שירות מורשית לקו מסוים, במקום שצריך אותה.

חווה ראובני: בפועל היא עובדת באופן שגרתי ושוטף במקום אחר.

חווה ראובני: עוד פעם, זה מנוגד לעקרונות הרפורמה, אם זה יישאר זה עוקף את כל הרפורמה ומעקר אותה מתוכן.

3259: יש לי הערה לגבי הסעיף הזה.

3259: אם יש תאגיד שיש לו יותר מאשר קו שירות אחד, ויש לחץ עבודה בקו שירות אחד, והוא רוצה להעביר לקו השני, המשמעות של השינוי הזה היא שאי אפשר להעביר בתוך אותו תאגיד.

3259: לפי דעתי, זאת בעיה.

אלכס לנגר: באותו תאגיד אפשר להעביר מקו אחד לאחר, מתאגיד אחר – לא.

3259: אם ככה זה בסדר.

אמנון כהן: יש פה מישהו מלשכת עורכי הדין?

אתי בנדלר: הם שלחו מכתב.

אתי בנדלר: הוא נכתב לקראת ישיבת ועדת הכלכלה של הכנסת, שנועדה ליום 9 במרץ 2005.

אתי בנדלר: "להלן עמדת ועדת תעבורה בלשכת עורכי הדין להצעות של ועדת דון לעניין תיקון תקנה 492 ו-493.

אתי בנדלר: הוראות פסקאות (2) לתקנה 492 ו-493 איפשרו לתאגידי מוניות להשתמש בכוח עזר לצורך קיום תנאי רשיון קו השירות ברשותם.

אתי בנדלר: כך, תאגיד המחויב בלוח זמנים קבוע ברשיונו, שמונית, שתיים או יותר ממצבת המוניות שלו חסרה, הן בשל קלקול במונית, תאונה בה הייתה מעורבת, חופשה, מחלה וכיוצא בזה או כל סיבה אחרת, היה יכול להשלים את החסר על ידי מוניות אחרות, על פי פסקאות (2) לתקנות הנ"ל.

אתי בנדלר: באם יתקבל התיקון לא תהיה לתאגיד כל אפשרות לעמוד במצב של תנאי הרשיון.

אתי בנדלר: הנה, מצד אחד לוקחים לתאגידי המוניות את היכולת להשלים מוניות לצי המוניות שלהם לפי הצורך, ומצד שני יעמוד תאגיד שכזה לדין על אי מילוי תנאי רשיונו.

אתי בנדלר: אך גם מבלי שיועמד לדין תוכל הרשות המוסמכת לחלט את הערבויות שעתיד תאגיד שכזה להפקיד בידי הרשות להבטחת קיום תנאי רשיונו, על פי התיקון שעומד להתקבל בסעיף 14 לפקודת התעבורה בקריאה שניה ובקריאה שלישית.

אתי בנדלר: זוהי גזירה שציבור נהגי המוניות והתאגידים בהם פועלות מוניות אלו לא יוכל לעמוד בה".

אתי בנדלר: חתום שי גלעד, עורך דין, יושב-ראש הוועדה.

אלכס לנגר: בדיוק על זה בכה הנביא, בדיוק על ההעברות האלה שעושות פלסטר את כל הרשיונות, את כל החוק ואת כל החקיקה.

אלכס לנגר: בדיוק בשביל זה אנחנו יושבים פה, לתקן את המצב הזה.

אלכס לנגר: יותר מזה, נקבע ברשיונות עם כל תאגיד רמת שירות, אמנת שירות, שהוא יוכל לעמוד בה.

אלכס לנגר: אבל הרשיונות שניתן לתאגידים במסגרת הרפורמה, ישקפו את היכולות שלהם, כולל העמדת רזרבה לטובת תפעול קו כדין וכדת.

אלכס לנגר: "“אגד”" היום מפעיל היום קו שירות, מה הוא רץ ל"דן" להביא אוטובוסים?

אלכס לנגר: כל מתן שירות הוא פרי של תכנון.

אלכס לנגר: מה אנחנו טוענים?

אלכס לנגר: שאין היום בקווי השירות של המוניות תכנון, כי זה אחד מכל מיני כיוונים, שכל אחד נוסע מתי שמתחשק לו תמורת איזו עמלה.

אלכס לנגר: אנחנו רוצים לראות את מפעילי המוניות כמו מפעילי תחבורה ציבורית, מתכננים את הפעילות ועומדים מאחורי התכנון: מפרסמים לוחות זמנים, מפרסמים מחויבות ועומדים מאחוריה.

אלכס לנגר: זה כל מה שאנחנו רוצים.

אלכס לנגר: הוא לא יכול כל חמש דקות, הוא יכול רק כל רבע שעה, אז יהיה כל רבע שעה, אבל הנוסע יודע מה מצפה לו ולא שהנוסע לא יודע אולי יבוא, אולי לא יבוא, אולי יסיע אותו, אולי לא.

אלכס לנגר: זה בדיוק כל הרעיון, לכן אנחנו רוצים שכל תאגיד יהיה אופרציה בפני עצמו, עם מחויבויות.

חווה ראובני: "תחילה 4.

חווה ראובני: (א) תחילתן של תקנות 2 ו-3 – 30 ימים מיום פרסומן.

חווה ראובני: (ב) תחילתה של תקנה 1 – שנה מיום פרסומה.

חווה ראובני: "

אתי בנדלר: האם יש מקום לתחילתן של תקנות 2 ו-3 לפני תחילת הרפורמה במוניות, האם זה לא קשור?

חווה ראובני: אנחנו חושבים שהדברים האלה נכונים גם היום, הם הכרחיים כדי לא לעקר את הרפורמה.

חווה ראובני: המצב הזה שבו מוניות מיוחדות עושות קווי שירות הוא פסול גם במצב החוקי הנוכחי.

אתי בנדלר: השאלה היא אם לא ראוי להכניס פה את כל הרפורמה בענף ביחד ולא בשיעורין.

חווה ראובני: זה היה מונח על השולחן פה הרבה לפני הרפורמה.

אתי בנדלר: אני זוכרת, והוועדה החליטה לעכב את זה כדי - - -

אמנון כהן: עדיף לי שזה יהיה יותר מאוחר, שהזוטובוסים יתארגנו.

דובר: אני נוהג עם 100 מוניות ויש לי 40 רשיונות, זאת אומרת שמחר אני מוציא 60 מכוניות מהתחנה?

אלכס לנגר: איך הן הגיעו לתחנה שלך?

דובר: עם סמ"כים, יש לי רשיונות של תחנות אחרות.

חווה ראובני: הרפורמה היא מעוד תשעה חודשים.

אמנון כהן: 30 יום מיום הפרסום.

אמנון כהן: זאת אומרת יש לך מעל חודש, אולי חודשיים.

אמנון כהן: אני רוצה להצביע על תיקון תקנה 276א, סעיפים (1), (2), (3), (4), שבתוכם יש גם תיקון של סעיפים 492 ותקנה 493 וסעיף תחילה.

אמנון כהן: מי בעד התקנות?

אמנון כהן: הצבעה בעד – פה אחד נגד – אין אושר

אמנון כהן: תודה, התקנות אושרו.

אמנון כהן: 3.

אמנון כהן: תקנות התעבורה (תיקון מס' 8), התשס"ג-1993 (תיקון), התשס"ד-2003 בדבר ההסדר המיוחד למוניות מסוג זוטובוס וקביעת תקופת מעבר.

אמנון כהן: אנחנו ממשיכים לסעיף הבא בסדר היום.

חווה ראובני: יש עוד סעיף אחד שקשור לזוטובוסים, זאת השלמה פורמלית.

חווה ראובני: זה לבטל את אותה הוראת מעבר, שמכוחה 600 הזוטובוסים האלה חיו עד היום.

חווה ראובני: "1.

חווה ראובני: תקנה 12 לתקנות התעבורה (תיקון מס' 8), התשנ"ג-1993 – תימחק.

חווה ראובני: 2.

חווה ראובני: תחילתן של תקנות אלה שנה מיום פרסומן".

אמנון כהן: תודה.

אמנון כהן: מי בעד התיקון?

אמנון כהן: הצבעה בעד – פה אחד נגד – אין אושר

אמנון כהן: תודה, תיקון תקנה 12 אושר.

אמנון כהן: 4.

אמנון כהן: תקנות התעבורה (תיקון מס' 2) התש"ס-2000 (תיקון), התשס"ה-2004 בדבר דרגת רישיון הנהיגה באוטובוס זעיר ציבורי

אמנון כהן: אנחנו ממשיכים לסעיף 4 בסדר היום שלנו, תקנות התעבורה (תיקון מס' 2) התש"ס-2000 (תיקון), בתשס"ה-2004 בדבר דרגת רשיון הנהיגה באוטובוס זעיר ציבורי.

אמנון כהן: בבקשה, גברת ראובני.

חווה ראובני: אתחיל עם הרקע.

חווה ראובני: ביוני 2000 אישרה הוועדה שנהיגה באוטובוס זעיר ציבורי תחייב רשיון נהיגה למונית או אוטובוס, רשיון נהיגה לרכב ציבורי, בשונה מהמצב שהיה קיים עד אז, שמספיק היה רשיון לרכב פרטי או משאית כדי לנהוג באוטובוס זעיר ציבורי.

אמנון כהן: כמה נוסעים הוא יכול להכיל?

חווה ראובני: עד 15 נוסעים.

חווה ראובני: הרעיון היה שמדובר ברכב ציבורי לכל דבר, ולא יכול להיות שכדי לנהוג במונית עם נוסע אחד אנחנו שולחים את האדם לבדיקות התאמה אישית, בדיקות בריאות מיוחדות, תעודת יושר וקורס ארוך, וכדי להסיע 15 שום דבר, רק להוציא רשיון נהיגה.

חווה ראובני: זה היה המצב עד שנת 2000.

אמנון כהן: יכולתי להסיע עם רשיון ב'?

חווה ראובני: כן, יכולת להסיע בשכר מספר גדול של נוסעים רק בגלל שהרכב היה מסוג אוטובוס זעיר.

חווה ראובני: אפילו נוסע אחד ברכב מסוג מונית אסור היה לך להסיע.

חווה ראובני: חשבנו שהסעה בשכר בכל כלי הרכב הציבוריים, צריך ליישר את הנורמות ולדרוש מכל הנהגים שיביאו תעודת יושר, שיעברו בדיקות רפואיות מיוחדות, שיעשו הכשרה, ולכן נקבעה ההוראה הזאת.

חווה ראובני: בבד בבד אמרו, שיש ציבור לא קטן של נהגים, שיש להם רשיונות ב' ו-ג', שמתפרנסים מנהיגת אוטובוסים זעירים, ובוודאי חלקם לא יעמדו בתנאים לקבלת מונית, אי אפשר להשמיט את הפרנסה שלהם.

חווה ראובני: אמרנו שאותם נשלח רק לקורס.

חווה ראובני: יעשו קורס של 60 שעות, והוא יאפשר להם להמשיך להתפרנס ממשלח ידם עד כה, אחר כך נוספה לזה גם בדיקת רופא.

חווה ראובני: מאז עברו חמש שנים כמעט, כל מי שעסק בנהיגת אוטובוס זעיר ציבורי לפני אותו תיקון ביוני 2000, חזקה עליו שהוא כבר עשה את הקורס והשלים את ההכשרה שלו, אחרת הוא נוהג שלא כחוק כבר שלוש שנים.

חווה ראובני: אנחנו רוצים לבטל את הוראת המעבר הזאת, כי כל זמן שהיא קיימת אין הגבלה לציבור שמצטרף.

חווה ראובני: נכון להיום, כל מי שקם בבוקר ואומר: יש לי רשיון נהיגה דרגה 3, בא לי להיות נהג אוטובוס זעיר ציבורי, יכול לעשות את הקורס של ה-60 שעות ולהיות נהג אוטובוס ציבורי, גם אם הוא חלילה אנס עם הרשעות, גם אם הוא טיפוס עצבני ומתוח, שיריב עם הנוסעים כל היום, שאין לו שום סיכוי לקבל רשיון נהיגה למונית.

חווה ראובני: אנחנו רוצים לעצור את זה, אותה הוראת מעבר נועדה אך ורק לאפשר לאנשים שעסקו בזה בעבר להמשיך להתפרנס.

חווה ראובני: כל מי שעושה שימוש בהוראת המעבר הזאת אלה אנשים שרוצים עיסוק חדש.

חווה ראובני: אנחנו רוצים שהם יוציאו רשיון נהיגה למונית כדת וכדין, ויתיישרו עם הנורמה המקובלת, שכדי לנהוג בשכר ולהסיע נוסעים צריך לעמוד ברף של רשיון נהיגה למונית.

חווה ראובני: זה המבוקש פה, לבטל את האפשרות הזאת לקיצור דרך.

אבינועם טלבי: אבל מי שקיים – קיים.

חווה ראובני: מי שקיים לא פוגעים בו.

אמנון כהן: אם מישהו עבד, הפסיק לתקופה מסוימת ועכשיו רוצה לחזור?

חווה ראובני: מן הסתם לפני שלוש שנים, מאז שהתקנה הזאת קיימת, הוא כבר דאג לעצמו להכשרה.

חווה ראובני: מי שכל החמש שנים האלה לא עוסק בזה, לא טרח לעשות את הקורס, אני לא רואה אותו כמי שיש לו זכות מוקנית לעבוד בענף הזה, ושאני צריכה לאפשר לו להצטרף אליו בתנאים מקלים על חשבון בטיחות הציבור.

שוקי שדה: העיקרון הוא שכל נהג רכב ציבורי, שמתעסק עם אזרחים נוספים, מבחינתנו חייב לעבור איזשהו תהליך שיהיה מתאים לתת שירות.

שוקי שדה: התהליך כולל בין היתר את מה שהזכירה חווה, כולל לעבור קורס שיידע לנהוג כמו שצריך, יצטרך לעבור פעילות של מערכת בדיקה משטרתית ובדיקות רפואיות, שלא יגיעו קיצונים לנהיגה כזאת מול אנשים.

שוקי שדה: זה העיקרון המוביל.

אבינועם טלבי: אנחנו, עמותת אוטובוסים זעירים, בעיקרון בעד הנושא הזה, וגם דיברנו על זה בישיבות שלנו.

אבינועם טלבי: אנחנו בעד מיסוד העניין, שיהיו רשיונות מוסדרים כמו נהגי מוניות אחרים.

אבינועם טלבי: מצד שני, לא יכול להיות ש-7,000 כלים ציבוריים מסתובבים בכבישים ומשרד התחבורה לא סופר את הענף הזה.

אבינועם טלבי: כל הרפורמה החדשה, שאתם מדברים עליה כבר חצי שנה ויותר, האוטובוסים הזעירים לא מופיעים בה בכלל, לא בנושא של פלחי שוק, לא בנושא של זיהוי שלהם בכבישים, לא בנושא של תחלופת כלי רכב, שזה למעשה בטיחות.

אמנון כהן: זה לא מוניות, אתה מדבר על תחבורה ציבורית בכלל.

אמנון כהן: יש דיונים בנושא התחבורה הציבורית בכלל, ואתכם לא סופרים, אם הבנתי אותך נכון.

שלמה כץ: מה שאנחנו עושים בתחבורה ציבורית בכלל זה את ההפרטה של קווי התחבורה הציבורית באוטובוסים.

שלמה כץ: זה נושא אחר לגמרי, לא קשור אליהם.

שלמה כץ: מעבר לזה ולמוניות לא עשינו שום דבר עדיין.

אבינועם טלבי: מדברים על בטיחות – מקובל עלינו.

אבינועם טלבי: אבל איך יכול להיות, מבחינה בטיחותית, שנהג לא יכול להחליף את האוטו שלו אחרי חמש, שש שנים, כי גובים ממנו מס קנייה כשמכל הרכבים הציבוריים במדינת ישראל לא גובים מס קניה.

אבינועם טלבי: אני משלם כפול על רכב.

חווה ראובני: אתה לא קונה רשיון הפעלה.

אבינועם טלבי: זה לא שייך, אני מוכן לקנות רשיון הפעלה.

אבינועם טלבי: אני קונה ב-250,000 שקלים רכב, אני רכב ציבורי, יש לי את כל החובות של רכב ציבורי – מקובל עליי.

אמנון כהן: זאת סוגיה אחרת, אני מציע שתעלה אותה לשר התחבורה.

אמנון כהן: ההצעה של שר התחבורה מצאה חן בעיניי.

אמנון כהן: הוא אמר שעל הרכבים המשטרתיים הוא ביקש להוריד את המס עליהם.

אמנון כהן: במסגרת הזאת, תיחשבו כרכב ציבורי, יעשו עבודה, זה יגיע אלינו, ואשמח לקדם את הנושא.

אמנון כהן: התקנה הזאת לא פוגעת בשאר החברות הפרטיות?

אמנון כהן: אתה מייצג את כולם?

אמנון כהן: בסדר.

אמנון כהן: תקראי בבקשה את התקנות.

חווה ראובני: "תיקון תקנה 7. 1.

חווה ראובני: בתקנה 7 לתקנות התעבורה (תיקון מס' 2), התש"ס-2000, תקנת משנה (ב) – תימחק.

חווה ראובני: תחילה 2.

חווה ראובני: תחילתן של תקנות אלה 30 ימים מיום פרסומן".

אמנון כהן: מי בעד התקנות האלה?

אמנון כהן: הצבעה בעד – פה אחד נגד – אין אושר

אמנון כהן: התקנות אושרו, תודה.

אמנון כהן: 5.

אמנון כהן: צו התעבורה (עבירות קנס)(תיקון מס' 2), בתשס"ה-2005 בדבר שירות מוניות בנתב"ג

אמנון כהן: אנחנו עוברים לנושא הבא, צו התעבורה (עבירות קנס)(תיקון מס' 2), בתשס"ה-2005 בדבר שירות מוניות בנתב"ג.

אמנון כהן: שמעתי שרשות שדות התעופה עושה להם בעיות, סגרו להם את התחנות, חאפרים נכנסים וגונבים להם את הנוסעים.

חווה ראובני: על פי התקנות הקיימות – אנחנו לא מבקשים לשנות – תקנה 516 ו-517 מחייבות רשיון מרשות שדות התעופה כדי להפעיל קווי שירות מנתב"ג, וחובת ציות לכללים שקבעה רשות שדות התעופה לגבי המוניות האלה.

חווה ראובני: תקנה 517 אוסרת שידול נוסעים מנתב"ג על ידי מוניות.

חווה ראובני: אקרא מה התקנות האלה אומרות.

חווה ראובני: "לא יסיע אדם ולא ירשה לאחר להסיע מהנמל נוסעים במונית בנסיעת שירות או בנסיעה מיוחדת אלא לפי רשיון שנתנה לו הרשות ובהתאם לתנאיו.

חווה ראובני: לא יעמיד אדם, לא יחנה ולא ירשה לאחר להעמיד או להחנות רכב אלא בהתאם לכללים".

חווה ראובני: זה צורך כדי לפעול כמונית בנמל התעופה בן-גוריון.

חווה ראובני: צריך רשיון מרשות שדות התעופה, ובהתאם לכללים שלה.

חווה ראובני: זה איסור קיים.

חווה ראובני: איסור נוסף שקיים הוא: "לא ישדל אדם נוסע לנסוע במונית מהנמל או להוביל את מטענו בכל דרך שהיא לרבות על ידי קריאה, עשיית סימן וכיוצא באלה".

חווה ראובני: התקנות האלה קיימות, אנחנו לא מבקשים לשנות אותן.

חווה ראובני: היום הדרך לאכוף אותן זה בהעמדה לדין.

חווה ראובני: על פי בקשתנו, לפני חודשים אחדים אישרה ועדת החוקה את העבירות האלה שיהיו עבירות קנס, דהיינו עבירה כמו שכולנו מכירים מעבירות תעבורה אחרות, שמקבלים הודעת תשלום קנס.

אמנון כהן: כלומר, כל פעם שחאפר גנב נוסע, במקום שיהיה משפט את רוצה שישלם סכום מסוים.

אמנון כהן: כמה?

חווה ראובני: אנחנו מציעים שהוועדה תאשר 250 שקלים.

אמנון כהן: זה זול, למה?

אתי בנדלר: יש לי שתי שאלות.

אתי בנדלר: לגבי תקנה 516(ג), האם היא מתייחסת רק להסעה במוניות או שהיא תקנה כללית?

אתי בנדלר: התקנה הזאת מדברת באופן כללי: "לא יעמיד אדם, לא יחנה ולא ירשה לאחר להגיד לו להחנות רכב אלא בהתאם לכללים".

חווה ראובני: זה לא רק מוניות.

אתי בנדלר: אי אפשר לדעת משום שהכללים הם כללי רשות שדות התעופה (הסעת נוסעים במוניות).

אמנון כהן: יש לי רכב פרטי, עובר בן אדם עם מזוודה ושואל: כמה?

אמנון כהן: לקחתי את הלקוח ונסעתי.

אתי בנדלר: עוד לפני כן, אדוני.

אתי בנדלר: אני עושה לך שירות במסגרת הידידות בינינו.

אתי בנדלר: אני מסיעה אותך לנתב"ג במכונית שלי.

אתי בנדלר: לכאורה, כפי שזה מנוסח היום, נאמר שאם החניתי את המכונית שלי במקום אסור, אז זאת עבירה שכלולה כאן מעבר לכללים הרגילים שחלים על מי שעוצר או חונה במקום אסור, לכאורה.

חווה ראובני: לא, כי זה מוגבל לכללים.

אתי בנדלר: הפניתי אותך לזה, אבל הנוסח של התקנה מאוד לא ראוי.

חווה ראובני: יכול להיות שהתקנה טעונה תיקון, אבל הכללים האלה מתייחסים רק למוניות, ממילא חנייה של רכב אחר היא לא בניגוד לכללים האלה.

אתי בנדלר: אם כך, את מצהירה לפרוטוקול שהאכיפה של זה תתייחס אך ורק למוניות?

חווה ראובני: כן, הכללים האלה מתייחסים למוניות, זה נאכף רק לגבי מוניות.

חווה ראובני: נכון שנוסח התקנה קצת מטשטש את העובדה הזאת.

חווה ראובני: נמצא פה אלי נאור, מפקח המוניות בנתב"ג, שבוודאי יכול להסביר מה הוא עושה שם בתחום פעילות הפיקוח, והוא יוכל לחזק את ההצהרות.

אתי בנדלר: אתה עובד של הרשות.

אלי נאור: אני עובד של רשות שדות התעופה.

אלי נאור: אנחנו רוצים ליישם את האכיפה, אבל התקנות האלה לא מכוונות נגדך, כשאת באה להחנות את מכוניתך ולחכות לקרובי המשפחה שלך, אלא אם מגיע אדם עם רכב, והוא מנסה לשדל נוסעים לנסוע אתו בשכר.

אלי נאור: שוטר צריך לשמוע אותו משדל.

אלי נאור: ככלל, אנחנו מבקשים להחיל את התקנה על נהגי המוניות, על החאפרים, אבל בתוך המושג חאפרים אנחנו כוללים גם את בעלי המכוניות הפרטיות, שהם חאפרים, לא הציבור הרגיל, התמים.

אמנון כהן: רק מי שמתעסק בהסעה בשכר.

אמנון כהן: איך המכרז מתבצע?

אמנון כהן: זה רשיון קבוע ל-100 שנים?

אלי נאור: לא, המכרז על פי חוק המכרזים, הרשות מפרסמת תנאים, חברות מוניות ניגשות - - -

אמנון כהן: חברת "הדר" זוכה שם כל שנה, איך זה יכול להיות?

אלי נאור: זה לא כל שנה, המכרז הוא בדרך כלל לשלוש שנים, עם אופציה להארכה של שנתיים.

אמנון כהן: אני יודע שהם שם 32 שנים.

אלי נאור: נכון.

אלי נאור: טרם זמני, הם הפסידו פעם אחת, ובאיזשהו הסדר קנו את הזכות - - -

אמנון כהן: אין לי נגדם שום דבר, אני פשוט שואל.

אלי נאור: אני עונה על השאלה.

אלי נאור: גם מוניות "נשר", מאז שהם קמו באופן קבוע הם זוכים במכרז של שדה התעופה.

אלי נאור: התשובות שאני יכול לתת לך לעניין הזה, אתן לך בנסיבות פרטיות.

אמנון כהן: איך אתה, כרשות שדות תעופה, מפקח גם על הטרמינל הפנימי.

אמנון כהן: היו כמה תלונות לוועדה שאין מוניות שם, צריכים להזמין בטלפון.

לאה ורון: הטרמינל של הטיסות הפנימיות, אלה שנוחתות מאילת.

אמנון כהן: מי מפקח על זה?

אמנון כהן: רק איפה שכלכלי הם עומדים, איפה שלא כלכלי צריך לחפש את המוניות.

אלי נאור: לא.

לאה ורון: למה אתה אומר לי לא, כשהייתה פניה לפני שבוע לוועדה שאין שם מוניות?

אלי נאור: חובתנו, כרשות שדות התעופה, לתת את השירות ללא משוא פנים לכולם, כולל הנוסעים בטרמינל הפנים ארצי.

אמנון כהן: יש חלוקה מסוימת, שמספר מוניות יעמדו שם או לפי טיסה?

אלי נאור: אנחנו שולחים לשם סדרן משלח, ועל פי מועדי הטיסות הוא מתייצב שם ומזמין מוניות מתחנת מוניות "הדר", והם מזמינים בקשר מוניות מהאזור, בטרם הן נכנסות לשדה התעופה לעבור בטרמינל הפנים ארצי.

אמנון כהן: אבל הן לא באות, הם אומרים שזה לא כדאי שם.

אלי נאור: לחברת מוניות "הדר", כאשר אנחנו מזהים מצב שבו נוסעים מחכים למעלה מ-15 דקות ומונית לא מגיעה, אז נרשמת חריגה.

אמנון כהן: למה לא תקבעו שאיך שטיסה מגיעה, בנחיתה עצמה, כבר מתייצבות שם שלוש-ארבע מוניות.

אלי נאור: יש הוראה כזאת, היא קיימת.

אלי נאור: אבל אם נחתו 20 נוסעים ועשרה מתוכם רצו מוניות, והיו שם שלוש מוניות שנסעו, הציבור הנוסף שממתין יכול להמתין לעולם ועד, אלא אם כן מישהו יזעיק מוניות נוספות.

אלי נאור: זאת אחריותנו.

אלי נאור: בתקופה האחרונה, בגלל צמצומים של כסף, לא שלחנו לשם את הפקיד הזה ולא נעשתה עבודה כראוי, והחל מה-1 באפריל נשוב ונציב שם את הפקיד.

אתי בנדלר: זה יימשך גם אחרי פסח?

אלי נאור: אני מקווה שכן, אתם פה בשביל לשמור על העניין הזה.

אמנון כהן: יש עוד מישהו, שהתקנה הזאת פוגעת בו?

דוד עוז: אני מדבר מטעם חברת "הדר", לא מההנהלה אבל חבר.

אמנון כהן: ההנהלה לא רצו לבוא, לא אכפת להם?

אלי נאור: הם רוצים שנאשר את זה, הם לא הוזמנו.

אלי נאור: אני הוזמנתי היום בשעה 10:00 בבוקר, בהתראה מאוד קצרה.

אמנון כהן: על ידי מי?

חווה ראובני: על ידי.

חווה ראובני: הייתה תקלה, לא שמו לב שרשות שדות התעופה לא הוזמנו.

לאה ורון: אז אנחנו מודים מאוד לגברת ראובני.

דוד עוז: הנושא של החאפרים בשדה התעופה הוא מאוד בעייתי.

דוד עוז: זה פוגע בפרנסה של הנהגים שלנו שם.

אמנון כהן: התקנה הזאת פותרת את הבעיה?

דוד עוז: זה לא פותר מספיק את הבעיה.

דוד עוז: אנחנו מבקשים שיהיה לפחות 500 שקלים קנס.

אמנון כהן: שאלתי לגבי התקנה עצמה, אם היא פותרת את הבעיה.

דוד עוז: התקנה פותרת את הבעיה, אבל סכום הקנס לא מרתיע.

אמנון כהן: איך מחליטים על 250 שקלים, למה לא 150 או 700 שקלים?

חווה ראובני: צו עבירות קנס נותן חמש אופציות לקנס: 100, 250, 500, 750 או 1,000 שקלים, צריך לבחור אחת מהן.

אמנון כהן: אני עומד שעתיים בתור, התור שלי לא מגיע - - -

אתי בנדלר: מדובר כאן על דוחות, ברגע שהסכומים הם גבוהים מידיי אנשים מעדיפים להישפט.

אתי בנדלר: כל הרעיון של עבירות קנס הוא לייעל את התהליך, ולגרום לפחות עומס על בתי משפט.

אתי בנדלר: כשמעלים את הסכומים זה מפספס את המטרה במקרים רבים.

חווה ראובני: אנחנו גם רואים את זה כחלק מצו עבירות קנס, צו שקובע את הקנסות לכל עבירות התעבורה, וצריך לשלב את זה איכשהו במדיניות.

חווה ראובני: אחת העבירות פה היא למשל עבירת חנייה.

חווה ראובני: אי אפשר לתת 500 לעבירת חנייה.

אמנון כהן: לא חנייה, תפסו אותו שהוא לקח לקוח.

חווה ראובני: רק על חנייה במקום חנייה של נכה משותק רגליים קונסים ב-500 שקלים.

דוד עוז: גם על חנייה על המדרכה.

אתי בנדלר: זה אם בעל מונית מהחברה שלך חונה לא בדיוק בהתאם לכללים זה חל גם עליו.

דוד עוז: הוא מקבל יותר מזה.

דוד עוז: יש ועדת משמעת שלנו, שאם הוא חונה במקום אסור - - -

אתי בנדלר: זה פנימי, אנחנו מדברים כרגע על דוח משטרה.

דוד עוז: אני חושב שכדאי שתדעו מה הנזק שגורמים החאפרים האלה.

אתי בנדלר: לא מדובר על חאפרים.

אתי בנדלר: התקנה הזאת מתייחסת למספר מצבים.

אתי בנדלר: אחד המצבים הוא לגבי חאפרים, מצב אחר הוא שמונית מורשית חונה במקום לא נכון.

דוד עוז: אני מוכן לקבל את זה.

חווה ראובני: אני רוצה לתת דוגמאות של עבירות שיש עליהן קנס של 500 שקלים, ונראה את הפרופורציה.

חווה ראובני: חנייה על מדרכה, שמאלצת הולכי רגל ונכים ללכת בכביש.

חווה ראובני: זה סיכון בטיחותי משמעותי, זה לא רק עניין של סדרים.

חווה ראובני: על סטייה מנתיב נסיעה - - -

אמנון כהן: מנהלת הוועדה העירה את תשומת לבי לסעיף 517.

אמנון כהן: קראי אותו רגע.

חווה ראובני: "לא ישדל אדם נוסע לנסוע במונית מהנמל או להוביל את מטענו בכל דרך שהיא, לרבות על ידי קריאה, עשיית סימן וכיוצא באלה".

אמנון כהן: גם על זה מקבלים אותו סכום של קנס?

חווה ראובני: 250 שקלים.

אמנון כהן: אז אולי פה נעשה 500 שקלים, ובראשון נשאיר 250 שקלים, כי פה הוא שידל נוסע, שכנע.

אמנון כהן: שם הוא יכול לעמוד, להיות בצד.

חווה ראובני: אדוני היושב ראש, אני מבקשת לתת דוגמאות על עבירות שבגינן מקבלים קנס של 500 שקלים.

חווה ראובני: סטייה מנתיב, תוך כדי סיכון, עקיפות אסורות, מסוכנות, נהיגה באופן שמפריע לתנועה – כל אלה עבירות שמקבלים עליהן קנס של 500 שקלים, אז על מילים ניתן 500 שקלים, דיבור, שידול?

דוד עוז: זה לא מילים, זאת גניבה.

דוד עוז: לזכות במכרז כזה בנמל התעופה זה לא דבר פשוט, זאת השקעה של משאבים לא קטנים, זה ניסיון שצברנו במשך 50 שנים.

חווה ראובני: וזה רווחים מובטחים.

דוד עוז: לא מובטחים בכלל, כדאי שתבואו לערוך ביקור שם.

דוד עוז: מה הבעיה עם נהגי המוניות האלה?

דוד עוז: הם לא מחויבים לשום דבר, לא מחויבים לכללי רשות, בדרך כלל גם מגזימים במחירים, ועם התלונות באים אלינו, השם הרע הוא לנו.

דוד עוז: הוא לוקח סיכון שאולי פעם בחודשיים יתפסו אותו והוא ישלם 250 שקלים קנס, זה שווה לו להמשיך להסתכן.

דוד עוז: הוא יכול לעשות 4-5 נסיעות, לעשות את יום העבודה שלו, ופעם בחודשיים ישלם 250 שקלים – זה שווה.

דוד עוז: זה עולה לנו הרבה יותר מ-250 שקלים למונית שעובדת שם.

דוד עוז: 500 שקלים זה גם מעט מאוד.

דוד עוז: נהג מונית שעובד שם משלם למעלה מ-1,000 שקלים לזיכיון לרשות.

אתי בנדלר: הוועדה תחליט ככל שהיא תחליט – יושב-ראש הוועדה במקרה הזה - אני רק רוצה לומר שצו התעבורה (עבירות קנס) מונה הרבה מאוד עבירות תעבורה, ויש בו חמש דרגות של קנסות.

אתי בנדלר: בדרך כלל מ-500 שקלים ואילך זה רק לעבירות בטיחותיות, זה לא עבירות כלכליות אלא עבירות שמסכנות באמת חיי אדם.

אתי בנדלר: כאן, אתה מבקש שהוועדה תאשר קנס כדי להגן על הפרנסה שלכם, שזאת מטרה מאוד ראויה, השאלה היא אם ראוי לחרוג מהכללים של צו עבירות קנס בדרך כלל, ולתת את הקנס היותר גבוה, ויחליט היושב ראש אשר יחליט.

דוד עוז: אנחנו מדינת חוק או לא מדינת חוק?

דוד עוז: זכינו בזיכיון.

אתי בנדלר: מדינת חוק אומרת שאולי גם על כל חנייה יטילו קנסות של 1,500 שקלים.

דוד עוז: על חנייה על המדרכה משלמים 500 שקלים.

אתי בנדלר: כי זה יוצר סיכון.

דוד עוז: יותר סיכון מזה?

חווה ראובני: בוודאי, אני הולכת עם עגלות ילדים וכשחונים על המדרכה אני צריכה לטייל בכביש.

דוד עוז: את לא יודעת מי הנהגים האלה.

דוד עוז: הנהגים האלה באים עם כפכפים ומכנסיים קצרים, זה קבל את פני התייר במדינת ישראל?

חווה ראובני: זה לא סיכון, זה סתם לא יפה.

שלמה כץ: יש בעבירות כלכליות שדנות בהפעלת מוניות גם עבירות של 1,000 שקלים.

אמנון כהן: נעשה איזונים ובלמים.

אמנון כהן: על סעיף 516 נשאיר קנס של 250 שקלים, על סעיף 517 קנס של 500 שקלים.

לאה ורון: גברת ראובני, לפי איזו דרגת קנס זה 500 שקלים?

חווה ראובני: ג'.

אתי בנדלר: לא, זה בלתי אפשרי.

אתי בנדלר: יוצר שהקנס על עבירת השידול יותר גבוה.

אתי בנדלר: אפשר לעשות את הכל ג' וזהו.

אמנון כהן: הכל 500 שקלים.

אמנון כהן: מי בעד התקנות?

אמנון כהן: הצבעה בעד – פה אחד נגד – אין אושר

אמנון כהן: תיקון התקנות אושר.

אמנון כהן: 6.

אמנון כהן: תקנות התעבורה (תיקון מס'...), בתשס"ה-2004 בדבר אופנועים להגשת עזרה ראשונה.

אמנון כהן: אנחנו ממשיכים לסעיף הבא בסדר היום, תקנות התעבורה (תיקון מס'...), בתשס"ה-2004 בדבר אופנועים להגשת עזרה ראשונה.

חווה ראובני: הנציגים של זק"א היו פה ונשברו והלכו.

אמנון כהן: נייצג אותם בצורה הכי נאמנה על העבודה המסורה שהם עושים לעם ישראל.

חווה ראובני: התקנות האלה הן פרי עבודת ועדה בין משרדית, שנועדה להסדיר דבר שכבר קיים.

אמנון כהן: איזה משרדים?

חווה ראובני: משרד התחבורה ומשרד הבריאות בשיתוף מגן דוד אדום.

אמנון כהן: המשרד לבטחון הפנים לא היה שותף?

חווה ראובני: המשטרה הגיעה לישיבה הראשונה, הודיעה שאין לה עניין ולא השתתפה יותר בישיבות.

חווה ראובני: באנו לעגן בצורה חוקית את הפעלת האופנועים להגשת עזרה ראשונה.

חווה ראובני: נמצא שיש יתרון לאופנועים מבחינת היכולת שלהם להגיע, הנגישות הגבוהה שלהם בפקקים, מקומות צרים וכולי, להושיט עזרה ראשונה.

חווה ראובני: האמבולנס יבוא בשלב מאוחר יותר, אבל טיפול החירום המיידי, הראשוני, לאופנועים יש את האפשרות להגיע.

חווה ראובני: באנו להסדיר את הרכב והנהג.

אמנון כהן: מי בא, נהג או חובש?

חווה ראובני: אקרא, אני חושבת שהדברים מדברים בעד עצמם.

חווה ראובני: " בתקנה 1 לתקנות התעבורה, התשכ"א – 1961 (להלן-התקנות העיקריות) - (1) אחרי הגדרת "אופנוע" יבוא:

חווה ראובני: "אופנוע להגשת עזרה ראשונה" – אופנוע שהתקיימו בו כל אלה: (1) הוא בעל מנוע שהספקו לא יפחת מ-25 קילוואט (33 כוח סוס); (2) הוא נושא עימו דרך קבע ציוד להגשת עזרה ראשונה; (3) ניתן לגביו אישור מאת מנהל משרד הבריאות או מטעמו; (4) ניתן לגביו ולגבי הארגז שבו נישא הציוד להגשת עזרה ראשונה, אישור של אגף הרכב במשרד התחבורה; (5) צוין ברשיונו כאופנוע להגשת עזרה ראשונה.

חווה ראובני: " אופנוע שעומד בכל התנאים האלה יכול להיות מוכר כאופנוע להגשת עזרה ראשונה.

אמנון כהן: מה זה אישור של מנהל משרד הבריאות, איזה אישור זה?

חווה ראובני: הכוונה היא בראש ובראשונה לציוד העזרה הראשונה שיש בו.

חווה ראובני: כתוב "ציוד", אבל לא כתוב איזה, מנהל משרד הבריאות אמור לאשר את הציוד.

אמנון כהן: מהם כישוריו?

חווה ראובני: זה יבוא בהמשך.

אתי בנדלר: אני חושבת ששאלת היושב ראש לא נענתה עד הסוף כי בסעיף (3) כתוב: "ניתן לגביו", לגביו זה לגבי האופנוע, לא לגבי הציוד.

אתי בנדלר: אז אולי צריך לאחד את פסקאות (2) ו-(3).

חווה ראובני: זה לא רק לגבי הציוד.

חווה ראובני: בימים אלה מונח בוועדה אחרת חוק רישוי שירותי אמבולנסים, שבמסגרתו משרד הבריאות מסדיר את כל מתן הרשיונות לשירותי אמבולנסים, וגם הנושא הזה יבוא שם על ביטויו.

חווה ראובני: האופנוע הזה לא יכול לעבוד לבד, בדיוק כמו שאמבולנס כדי להיות אמבולנס, מקבל אישור של מנהל משרד הבריאות, ולא רק מבחינת הציוד.

חווה ראובני: הוא צריך קשר, הוא צריך מוקד, האופנוע למשל, מחויב להיות מחובר למקום שיש בו גם אמבולנסים, כי אחרת העזרה הראשונה שהוא מושיט היא חסרת ערך, כי צריך אחר כך לפנות את הנפגע הזה.

חווה ראובני: אלה גם דברים שישקלו.

חווה ראובני: הנושא של הסמכויות שלו עוברים בימים אלה ממש לחקיקה ראשית.

חווה ראובני: "(2) בהגדרת "רכב ביטחון", אחרי "מנהל משרד הבריאות או מי מטעמו יבוא "אופנוע להגשת עזרה ראשונה".

חווה ראובני: " כאן אני רוצה את האופציה להגדיר את הסמכות, שהיה ויש אישור כזה של מנהל משרד הבריאות, שהאופנוע הזה יוכר כרכב ביטחון.

חווה ראובני: משמעות הכרה כרכב ביטחון זה שמותר לו להפעיל פנס אדום מהבהב וסירנה, ולהפר את דיני התנועה בנסיעה דחופה, כמו שעושים אמבולנסים וכיוצא בזה.

אמנון כהן: שני האלמנטים האלה צריכים להיות?

חווה ראובני: חייבים להפעיל את שני הדברים, גם את הפנס המהבהב וגם הסירנה.

חווה ראובני: רק כשהוא מפעיל את שני אלה הוא רכב ביטחון, שיש לו את הפריבילגיות של רכב ביטחון.

חווה ראובני: זה נכון לגבי משטרה.

חווה ראובני: תקנה 173 היא התקנה שקובעת מה תהיה תקופת התוקף של רשיון נהיגה.

חווה ראובני: התנאים לקבלת ההיתר הזה הם בהמשך, ואת רשיון הנהיגה הוא יקבל רק לשנתיים.

חווה ראובני: אקרא את תקנה 173א.

חווה ראובני: "רשות הרישוי רשאית לתת רשיון נהיגה או לחדשו לתקופה של עד חמש שנים.

חווה ראובני: הוראה זו לא תחול על מי" – ואז אני קוראת מהתיקון: "תיקון 2.

חווה ראובני: בתקנה 173(א) לתקנות העיקריות, בסופה יבוא: "(5) שהוא בעל היתר לפי תקנה 190(5), ורשיונו יחודש לתקופה שעד שנתיים ובלבד שיוכיח שסיים השתלמות בהגשת עזרה ראשונה שאישר מנהל משרד הבריאות או מטעמו.

חווה ראובני: " אנחנו רוצים רענון עזרה ראשונה לציבור הזה כל שנתיים, וכיוון שההיתר לנהיגת האופנוע הזה נמצא ברשיון הנהיגה אז רשיון הנהיגה שלהם יחודש אחת לשנתיים, בכפוף לזה שהם יוכיחו שעשו את ההשתלמות המתבקשת.

חווה ראובני: "3.

חווה ראובני: בתקנה 176א לתקנות העיקריות, בסופה יבוא:" אלה סוגי הרכב שבהם נוהגים בדרגה ב', דרגה ב' זה רשיון נהיגה לאופנוע בינוני, לא קטנוע, מ-50 עד 500 סמ"ק.

אמנון כהן: למה, אם הוא נוסע על טוסטוס של 50 סמ"ק - - -

חנניה אפנג'ר: הוא לא יכול להיות אופנוע לעזרה ראשונה.

חווה ראובני: לאופנוע של 50 סמ"ק צריך דרגה א'.

אמנון כהן: בזק"א לכולם יש 50 סמ"ק.

חווה ראובני: לא, מעל 50 סמ"ק, הגדרת האופנוע היא שמעל 50 סמ"ק.

חווה ראובני: הטוסטוסים האלה לא יכולים לנוע מספיק מהר לצרכים.

חנניה אפנג'ר: מותר להם רק 50 קמ"ש, הם קטנים מידיי.

חווה ראובני: לכן אמרנו שהאופנועים האלה חייבים להיות גדולים יותר, ולכן גם דרגת הרשיון שהם צריכים היא דרגה ב'.

חווה ראובני: "(4)

חווה ראובני: באופנוע להגשת עזרה ראשונה, אם ניתן מאת רשות הרישוי היתר מיוחד בכפוף לאמור בתקנה 190.

חווה ראובני: " דהיינו, זאת דרגת רשיון הנהיגה שצריך.

חווה ראובני: תקנה 4 קובעת את התנאים לקבל ההיתר הזה.

חווה ראובני: "תיקון 4.

חווה ראובני: בתקנה 190 לתקנות העיקריות, בסופה יבוא: "(5) כאמור בתקנה 176א(4) אם המבקש - (א) היה בעל רשיון נהיגה לפי תקנה 176א;" זאת אומרת, קודם כל יש לו רשיון נהיגה דרגה ב'.

חווה ראובני: " (ב) לא נתקיים בו האמור בתקנה 15ב;" דהיינו תעודת יושר.

חווה ראובני: "(ג) סיים קורס עזרה ראשונה שאושר בידי מנהל משרד הבריאות או מטעמו; (ד) סיים קורס נהיגת אופנוע בחירום שאישרה רשות הרישוי.

חווה ראובני: ואולם, אם היה למבקש היתר לפי תקנה 190(2)" – דהיינו היתר לנהיגת אמבולנס – "יהיה פטור מן התנאים הקבועים בפסקאות משנה (ב) ו-(ג).

חווה ראובני: "תיקון 5.

חווה ראובני: בתקנה 281(א) לתקנות העיקריות, בסופה יבוא: "(6) לאופנוע להגשת עזרה ראשונה – בתום שבע שנים משנת ייצורו.

חווה ראובני: " באותו שלב הוא הופך להיות רכב מיושן.

חווה ראובני: אופנוע לא יוכל לשמש להגשת עזרה ראשונה מעבר לשבע שנים, זה כדי להבטיח את האמינות הטכנית שלו.

אמנון כהן: למה שבע שנים?

חווה ראובני: זאת ההמלצה המקצועית, מבחינת האמינות הטכנית שלו.

חווה ראובני: לא יכול להיות שאופנוע כזה ייתקע בדרך לקריאת חירום.

חווה ראובני: "תחילה 6.

חווה ראובני: תחילתן של תקנות אלה 30 מיום פרסומן.

חווה ראובני: "

אמנון כהן: מי בעד התקנות בדבר אופנועים להגשת עזרה ראשונה?

אמנון כהן: הצבעה בעד – פה אחד נגד – אין אושר

אמנון כהן: תודה, התקנות אושרו.

אמנון כהן: אנחנו יוצאים להפסקה של עשר דקות.

אמנון כהן: 14:05 – 14:15 הפסקה בדיוני הוועדה.

אמנון כהן: 7.

אמנון כהן: תקנות התעבורה (תיקון מס'...), בתשס"ה-2004 בדבר תצוגות הנראות לנהג, פניית פרסה, הסעת ילדים, בדיקות רפואיות וכן דווח קצין בטיחות לרופא מוסמך, היתר להוראת נהיגה, בדיקת חורף לרכב מסחרי חדש, בדיקות חורף ומכוון לאוטובוסים.

אמנון כהן: אני מחדש את הדיון.

אמנון כהן: לפני שאנחנו ממשיכים בסדר היום,אני רוצה לברר לגבי תקנה 84, שמדברת על שלושה ילדים בספסל.

אמנון כהן: מה קורה בפועל?

חווה ראובני: יש בהתקנת תקנות תהליך פורמלי מסודר, וכבר שלחנו למשרד המשפטים לאישור נוסח תקנות שיבטלו את תקנה 84ז, שהיא התקנה שמתירה הסעת שלושה ילדים בספסל.

חווה ראובני: כבר התחלנו את התהליך הפורמלי, זה יחזור אליי ממשרד המשפטים ואניח את זה על שולחן הוועדה.

אמנון כהן: כמה זמן זה לוקח?

חווה ראובני: במשרד המשפטים זה לוקח מספר שבועות בדרך כלל.

אמנון כהן: בתחילת המושב זה כבר יהיה על השולחן שלי?

אמנון כהן: טוב, אז אני מתחייב שכשזה יגיע אקדם את זה.

אמנון כהן: אני כבר מבקש לפקסס גם לגברת פולישוק.

אמנון כהן: אנחנו עוברים לסעיף האחרון שעל סדר היום, תקנות התעבורה (תיקון מס'...), בתשס"ה-2004 בדבר תצוגות הנראות לנהג, פניית פרסה, הסעת ילדים, בדיקות רפואיות וכן דווח קצין בטיחות לרופא מוסמך, היתר להוראת נהיגה, בדיקת חורף לרכב מסחרי חדש, בדיקות חורף ומכוון לאוטובוסים.

אמנון כהן: מה כל זה?

אמנון כהן: יש מכתבים שקיבלתי בנוגע לתקנה הראשונה.

חווה ראובני: אני מבקשת להשאיר את התקנה הראשונה לסוף כי הייתה מחלוקת עם המשטרה, ונציגת המשטרה הלכה לבקש אישור על הסכמה שאולי נגיע אליה.

אמנון כהן: בסדר.

אמנון כהן: יש על שולחני מכתב מאיגוד יבואני הרכב בישראל, אני צריך התייחסות ל”אגד”, מר אריק פלדמן.

חווה ראובני: הנושא של “אגד” הוא הנושא עם המשטרה.

חווה ראובני: אם יורשה לי, אתחיל בתקנה 2.

חווה ראובני: התקנה הזאת למעשה כבר אושרה על ידי הוועדה לבקשתו של השר הקודם, אביגדור ליברמן, וכעת אנחנו חוזרים על זה כיוון שהתחלפו השרים.

אמנון כהן: למה זה חוזר אם היא אושרה?

חווה ראובני: כי לא נגמר הטיפול בתיקון, זה לא התפרסם ובינתיים התחלפו השרים.

חווה ראובני: השר שטרית מעוניין באותן תקנות בדיוק.

חווה ראובני: "תיקון תקנה 44 - 2.

חווה ראובני: בתקנה 44 לתקנות העיקריות תקנת משנה (ב) – בטלה".

אמנון כהן: מה זה אומר?

חווה ראובני: תקנה 44 עוסקת בפניות פרסה, ותקנת משנה (ב) אומרת: "בכפוף לאמור בתקנת משנה (א), שקובעת מאיפה אסור לפנות פניית פרסה, מותר לפנות פניית פרסה לשמאל מנתיב לפניה שמאלה או מכל נתיב אחר שלא הוצב בו תמרור או סימון האוסר פניית פרסה".

חווה ראובני: תקנה 44(ב) היא תקנה שיוצרת היתר.

אמנון כהן: תגידי לי מה היה עד היום ומה אתם מבקשים מהיום.

חווה ראובני: אנחנו מבקשים לבטל את תקנה 44(ב), מכיוון שתקנה 44(ב) מגדירה איזה פניות פרסה מותרות.

חווה ראובני: יש דברים שנופלים בין הכיסאות, כי תקנה 44(א) אוסרת - - -

אמנון כהן: אם אני בצד שמאל ורוצה לפנות פניית פרסה – אין בעיה.

חווה ראובני: אלא אם כן יש תמרור שאוסר את זה.

אמנון כהן: למה אתם מבטלים את התקנה הזאת?

חווה ראובני: כי אין צורך בתקנות שאומרות "מותר".

חווה ראובני: על פי הדין במדינת ישראל, המשפט החוקתי הבסיסי, כל מה שלא אסור מותר.

חווה ראובני: ממילא אני לא צריכה את תקנה 44(ב), שאומרת לי "מותר".

אמנון כהן: מה למשל נופל בין הכיסאות?

ניבה רפאלי: היה פסק דין של בית המשפט העליון.

ניבה רפאלי: סברנו לפי נוסח התקנות, שהיה עד היום, שאם יש חץ על הכביש שמראה נסיעה ישר בצומת אסור לעשות פניית פרסה במקום כזה.

ניבה רפאלי: לפי זה גם תוכננו הרמזורים, שסימון על הכביש שמורה ישר זה אומר רק ישר, זה למעשה תמרור שאוסר פניית פרסה, לכן הסייג של 44(ב) שמתיר פרסה לא חל.

ניבה רפאלי: בית המשפט העליון אמר לנו שיש סתירה בין תקנה 44(ב) לבין החץ על הכביש.

ניבה רפאלי: הוא אמר שנכון שמבחינה לשונית אנחנו צודקים, אבל מי שקורא רק את תקנה 44(ב) יכול להתבלבל.

ניבה רפאלי: זיכו את הנהג בגלל שהתקנות בנוסח הנוכחי עלולות לבלבל.

ניבה רפאלי: בית המשפט העליון הפנה אותנו לתקן את התקנות.

אמנון כהן: אני נהג, אני נוסע בנתיב השמאלי שעליו יש חץ שמורה ישר.

אמנון כהן: אני מתקרב לרמזור, אין תמרור שאוסר על פניית פרסה, ואני רוצה לבצע פניית פרסה, אני יכול?

יהודה אלבז: אם יש פנייה שמאלה זה מותר, אם זה רק ישר אסור.

יהודה אלבז: לפי התקנה אי אפשר להבין את זה.

חנניה אפנג'ר: לדעתי נעשה שימוש בעייתי בסעיף הזה.

חנניה אפנג'ר: סעיף (ב) לתקנה 44 אומר שמותר לבצע פניית פרסה מכל נתיב, לא רק מנתיב שמאלי, אלא גם מהימני.

חנניה אפנג'ר: אם נניח סמיטריילר או אוטובוס רוצה לבצע פניית פרסה, הוא יכול מכל נתיב, אם אין תמרור שאוסר.

חנניה אפנג'ר: היתר נוסף שהוא טריוויאלי, יש תמרור שאוסר פניה שמאלה, אבל פניית פרסה היא לא פניית פרסה, כלומר תמרור של איסור פנייה שמאלה לא אוסר פרסה.

חנניה אפנג'ר: אם אנחנו מבטלים את (ב), תמרור פנייה שמאלה יאסור גם פרסה.

ניבה רפאלי: זה לא נכון, וזאת לא הכוונה.

אמנון כהן: אני נתקל בזה כל יום.

אמנון כהן: יש תמרור שאוסר פנייה שמאלה, אבל בצד השני של הכביש יש אזור חנויות, וכולם פונים פרסה, כי אין תמרור שאוסר פניית פרסה.

אמנון כהן: מה דינם?

ניבה רפאלי: זה בסדר.

אתי בנדלר: אם אסור שמאלה ממילא אסור גם פרסה.

ניבה רפאלי: לא, תמרור שאוסר פנייה שמאלה יכול להיות למשל בגלל שאותו רחוב שנמצא בצד שמאל הוא רחוב חד-סטרי.

ניבה רפאלי: אין לזה שום קשר עם פניית פרסה.

חווה ראובני: המונח "פניית פרסה" משמעותו: "יפנה נוהג את רכבו כדי להסתובב ולנסוע בכיוון הנגדי".

חווה ראובני: הכיוון הנגדי לא יכול להיות שמאלה, וזאת פניית פרסה לפי נוסח תקנה 44(א).

חווה ראובני: יש צורך גם בתיקון מקביל בלוח התמרורים ובהגדרות התמרורים כהשלמה לתקנה הזאת.

חווה ראובני: זה לא בא לשולחן הוועדה הזאת.

אמנון כהן: יש על הכביש חץ שמורה לנסוע ישר, אני צריך לפנות פניית פרסה, ויש תמרור שאוסר פנייה שמאלה, אבל על הכביש אין כלום.

ניבה רפאלי: אם על הכביש אין כלום מותר לך פרסה.

ניבה רפאלי: אם יש חץ ישר – אסור.

אמנון כהן: הציבור יודע את זה?

ניבה רפאלי: הציבור יודע את זה.

אבי גולן: משרד התחבורה צריך לעשות את זה קצת יותר פשוט, יותר ברור.

אבי גולן: אני לא צריך להיות עורך דין בשביל להבין את התקנה הזאת, אלא אני צריך להיות דוקטור למשפטים כדי להבין את התקנה הכי פשוטה בעולם.

אבי גולן: עשו את זה פשוט יותר.

אתי בנדלר: הבעייתיות עלתה גם בפעם הקודמת שהוועדה דנה בעניין.

חווה ראובני: המוצע על ידינו הוא להשאיר את 44(א), שקובע מתי אסור לעשות פניית פרסה.

חווה ראובני: בכל מצב אחר זה יהיה מותר.

אמנון כהן: איפה שמוצב תמרור שמורה על איסור פניית פרסה רק שם אסור.

אתי בנדלר: אסור פרסה זה לרבות למשל, כשיש חץ שמורה לנסוע ישר בלבד.

אמנון כהן: לא, חצים אני לא מכיר, גם הציבור לא מתייחס אליהם.

אמנון כהן: יש לפעמים פקק, יש כמה מכוניות לפני הרמזור ולא רואים את החצים, ופניתי פרסה.

ניבה רפאלי: זאת גם הייתה הטענה שהעלו בבית המשפט, אם לא רואים את החצים אי אפשר לציית להם.

אמנון כהן: צריך לשים על העמוד או על הרמזור אם מותר או אסור פרסה.

חווה ראובני: אי אפשר לשים בכל צומת וצומת תמרור של מותר או אסור פרסה.

אמנון כהן: רק איפה שאסור.

חווה ראובני: זה הרעיון.

חווה ראובני: אנחנו רוצים לבטל את המותר, כי המותר הזה הוא חלקי, להשאיר רק את ההגדרה מתי זה אסור, ולהשלים את תיקון התמרורים.

אמנון כהן: אז אם יש חץ ישר על הכביש ואין שלט שמורה שאסורה פניית פרסה, אני יכול לפנות פרסה או לא?

ניבה רפאלי: לא עושה.

ניבה רפאלי: אני רוצה לתת דוגמה מהחיים האישיים שלי.

ניבה רפאלי: אני מכירה שיש כזה פסק דין של בית המשפט העליון, נתקעתי במקום שהייתי צריכה לחזור אחורה.

ניבה רפאלי: יש חץ ישר, עשיתי פניית פרסה בזהירות, כל כלי הרכב שהיו בנתיבים המקבילים שלי צפרו לי כאילו שאני משהו איום ונורא.

ניבה רפאלי: לדעתי, כולם יודעים שאסור לעשות פרסה, וההפך, לא כולם מכירים את פסק הדין של בית המשפט העליון.

אמנון כהן: מי שצפר לך מכיר את הכביש הזה, אבל מי שמזדמן לשם - - -

ניבה רפאלי: לפי פסק בית הדין העליון מותר לעשות פרסה – עשיתי, וכולם צפרו לי.

ניבה רפאלי: דוגמה נוספת, יש תמרור של מסילת ברזל ואיסור עקיפה 100 מטר לפני מסילת ברזל, אבל יש קו הפרדה מקווקו, אז מה, זה אומר שמותר לעקוף?

ניבה רפאלי: לא, כי יש מקור אחר שהוא הספציפי.

אמנון כהן: בואו נעזור את זה ונמשיך הלאה.

חווה ראובני: אנחנו חוזרים לתקנה הראשונה.

חווה ראובני: "הוספת תקנה 28א.

חווה ראובני: 1.

חווה ראובני: אחרי תקנה 28 לתקנות התעבורה, התשכ"א-1961 (להלן - התקנות העיקריות), יבוא: (א) ברכב מנועי המצוי בנסיעה לא תופעל תצוגה הנראית ממושב הנהג, יותקן ברכב מנגנון לניתוקה בהיות הרכב בנסיעה ולא ינהג בו אדם אלא אם נותקה התצוגה כאמור.

חווה ראובני: (ב) האמור בתקנת משנה (א) לא יחול על תצוגה המיועדת לבקרה או ניווט של הרכב; (ג) האמור בתקנת משנה (א) לא יחול על מערכות תצוגה בכלי רכב המשמשים את צבא הגנה לישראל למטרה ביטחונית".

חווה ראובני: המשטרה ביקשה שנוסיף גם אותה לסעיף הזה, ואנחנו מבקשים גם להוסיף רכב בקרה של מפעיל תחבורה ציבורית, זאת הבקשה של “אגד”, שנמצאת לפניכם, וזאת המחלוקת עם המשטרה.

אמנון כהן: למה "“אגד”" ולא "דן"?

חווה ראובני: מפעילי תחבורה ציבורית.

אמנון כהן: גם מוניות?

אתי בנדלר: מפעיל תחבורה ציבורית זה גם מוניות, אז הם עכשיו ישימו תצוגה ויגידו שזאת בקרה.

אתי בנדלר: יש הגדרה של רכב בקרה?

יהודה אלבז: לא.

אתי בנדלר: בהתחלה זה היה מנוסח על רכב של צה"ל והוסף, על בקשת הוועדה, שהתצוגה היא למטרה ביטחונית, כדי שזה לא יחול על הרכב הצמוד.

אתי בנדלר: מה לגבי משטרה?

אתי בנדלר: יש שתי בעיות עם שתי התוספות שמבקשים.

אתי בנדלר: אחת לגבי המשטרה והשניה לגבי "“אגד”".

אמנון כהן: על מה עוד יש חילוקי דעות?

חווה ראובני: חילוקי דעות על נושא רכב בקרה של מפעיל תחבורה ציבורית, אנחנו רוצים להוסיף את זה, המשטרה מתנגדת.

חווה ראובני: אנחנו רוצים לעודד את פעילות הבקרה הזאת.

חווה ראובני: אלה אותם מסכים שהמשטרה משתמשת בהם בעצמה.

ניבה רפאלי: אנחנו מתנגדים מהנימוקים שהעלתה היועצת המשפטית של הוועדה.

ניבה רפאלי: אין הגדרה של רכב בקרה, כל רכב יכול להיות רכב בקרה, כל אוטובוס פתאום יהיה לו צג וכל מונית יהיה לה צג.

ניבה רפאלי: אין שום הגדרה מה מותר לראות בצג הזה, זאת אומרת שאפשר לשים שם גם DVD, והנהג יכול לראות סרט או טלוויזיה.

אתי בנדלר: אבל זה נכון גם לגבי רכב משטרה.

ניבה רפאלי: רכב משטרה זה משהו אחר.

אמנון כהן: רכבים עם מספר אדום.

אתי בנדלר: מספר אדום זה גם כלי רכב פרטיים צמודים.

ניבה רפאלי: מי שיש לו רכב משטרתי לא שם לעצמו איזהו מיכון שמתחשק לו.

ניבה רפאלי: המשטרה מחליטה לפי הצרכים של התפקיד של מי שקיבל את הרכב, יש נהלים מסודרים.

ניבה רפאלי: אף אחד לא יכול להתקין DVD ברכב משטרתי, אין דבר כזה.

אמנון כהן: נהג אוטובוס "“אגד”" יכול לשים?

ניבה רפאלי: קודם כל מפעיל תחבורה ציבורית זה לא רק "“אגד”", אלא גם תאגיד מוניות שירות, למשל.

אמנון כהן: יש לו מונית, הוא יכול לראות בערב, כשיש לו זמן, משחק כדורסל.

ניבה רפאלי: זה בדיוק מה שהתקנה באה לאסור.

ניבה רפאלי: למה דווקא תאגיד של תחבורה ציבורית?

ניבה רפאלי: יבואו תאגידי מובילים וגם יחליטו שהם רוצים לעשות בקרה על הנהגים שלהם, ויבואו כל מיני תאגידים של תחבורה.

ניבה רפאלי: זאת פרצה גדולה מידיי, רחבה מידיי, ואנחנו לא יודעים מי זה רכב בקרה.

אתי בנדלר: אז למה לא הגשתם איזו הצעת פשרה עד עכשיו?

ניבה רפאלי: קיבלנו את שינוי הנוסח הזה רק אתמול.

אתי בנדלר: הנושא של רכב בקרה עלה בישיבה הקודמת.

אמנון כהן: יש פה נציג "“אגד”"?

אמנון כהן: בבקשה.

פרדי הרשקוביץ: אני בוחן תאונות ראשי ב"“אגד”", לשעבר סגן ניצב במשטרה, בוחן תאונות ראשי של המשטרה.

פרדי הרשקוביץ: אני אומר את זה כדי להוסיף נופך של ניסיון וידע בתחום הזה.

פרדי הרשקוביץ: איך התחלנו עם העניין הזה?

פרדי הרשקוביץ: לפני כמה שנים היו כמה תאונות מאוד חמורות ב"“אגד”", הצעדים שנקטנו אז לא הספיקו כנראה, והיושב ראש קרא לנו ושאל מה עושים.

פרדי הרשקוביץ: החלטנו שצריך לעשות משטרה פנימית, והיושב ראש הסכים.

פרדי הרשקוביץ: בדקנו בכל העולם, והגענו למערכת משטרתית, שמופעלת באלפי ניידות משטרה בעולם, וגם באופנועים.

פרדי הרשקוביץ: לקחנו את המערכת הזאת ואימצנו אותה.

פרדי הרשקוביץ: יש לנו כרגע שלוש ניידות.

פרדי הרשקוביץ: בניידת כזאת מורכבת המערכת, זאת מצלמת וידיאו שמותקנת על השמשה, לא מפריעה לשדה הראייה של הנהג בכלל.

פרדי הרשקוביץ: יש וידיאו בתוך הבגאז' שמופעל כל הזמן, ואותו צג שאנחנו מדברים עליו, שמידי פעם הנהג צריך להציץ בו כדי לוודא שההקלטה עובדת.

פרדי הרשקוביץ: אם כבר הוא מציץ – אני יכול להראות לכם תמונה – מאחר והצג הזה מבטא מה שהוא ראה ממול, הוא לא מנתק קשר עם הכביש.

פרדי הרשקוביץ: הוא רואה את הכביש על הצג, הוא יכול להמשיך לנהוג.

פרדי הרשקוביץ: הוא רק מעיף מבט, ובזה נגמר העניין.

פרדי הרשקוביץ: הטענה היא שיש היסח הדעת.

אמנון כהן: על שולחננו יש חוק פרסומי חוצות - - -

פרדי הרשקוביץ: הוא רואה את התנועה ממול.

פרדי הרשקוביץ: נניח לרגע שמישהו זורק סמרטוט על השמשה הקדמית, הוא יכול לראות את הכביש דרך הצג.

פרדי הרשקוביץ: השקענו במערכת הזאת משהו כמו שמונה מיליון שקלים במשך חמש שנים.

פרדי הרשקוביץ: אנחנו מדברים על שלוש ניידות, שלוש מעבדות, שלוש מערכות, כוח אדם – עשיתי את החשבון.

אמנון כהן: יש לכם הגדרות מה זה הרכב הזה?

פרדי הרשקוביץ: בוודאי, זאת מערכת משטרתית, יש לנו הגדרות שנתנו למשרד התחבורה, אפשר להראות את זה.

פרדי הרשקוביץ: המשטרה מתנגדת בלי שאף נציג שלה התלווה אלינו, להבדיל ממשרד התחבורה שראה את זה, וחמישה חברי התחבורה.

פרדי הרשקוביץ: במשך חמש שנים, מאז שאנחנו מפעילים את המערכת הזאת אנחנו אוכפים באמצעותה עבירות של סטייה מנתיב, עקיפות, תמרורי עצור, אור אדום, פס לבן.

פרדי הרשקוביץ: לאורך חמש שנים אין לנו אף מעורבות בתאונה קטלנית, כתוצאה מאשמה של נהג "“אגד”" באותן עבירות.

פרדי הרשקוביץ: זה מראה את הקשר הבלתי מעורער בין האכיפה שאנחנו מבצעים לבין תאונות הדרכים.

פרדי הרשקוביץ: אם התקנה לא תתוקן באופן שיאפשר לנו להמשיך, פעילות כזאת מבורכת תופסק, וחבל.

אמנון כהן: אני מהמשרדים בנושאים של תקנה 28א ותקנה 44, שתשבו יחד, תלבנו את הדברים, תביאו לנו את זה אחרי שכבר ישבתם וגיבשתם ביניכם עם המשטרה והגופים הקשורים.

אמנון כהן: אני עובר לתקנה 83.

חווה ראובני: מה קורה עם תקנה 44, עם פניות הפרסה?

לאה ורון: גם לגבי זה הוא הודיע שממתינים.

ניבה רפאלי: אבל אנחנו מסכימים בינינו.

אמנון כהן: לי יש בעיה, הכביש מפריע לי, שאנשים לא רואים בחושך.

אמנון כהן: אולי תוסיפו תמרור מסוים, תחשבו על זה.

חווה ראובני: "החלפת תקנה 83 3.

חווה ראובני: במקום תקנה 83 לתקנות העיקריות יבוא: "הסעת ילדים" (א) בתקנה זו, "הסעת ילדים" – הסעה של ילד אחד או יותר מתחת לגיל 14 ברכב מהסוגים האמורים בתקנה 84א – אלה כלי רכב שמורשים לעשות הסעה בשכר – למעט מונית, הסעה בקו שירות ולמעט הסעה לגביה הוכיח הנהג כי לפחות אחד מן הילדים

חווה ראובני: שהוסעו ברכב כאמור הוא ילדו.

חווה ראובני: (ב) לא ינהג אדם רכב המבצע הסעת ילדים, אלא אם כן הותקן בו, מלפניו ומאחוריו, שלט כמפורט בפרט 3 בחלק ג' שבתוספת השניה והנראה מבחוץ באופן ברור ועליו המילה "ילדים", ולא ינהג אדם רכב הנושא עליו שלט כאמור, אלא אם כן הוא מבצע הסעת ילדים.

חווה ראובני: (ג) אדם המסיע ילדים ברכב להסעת ילדים, לא יניח עליית הילדים אל הרכב וירידתם ממנו אלא כמפורט להלן; (1) באוטובוס זעיר וברכב מסחרי – מהדלת הימנית השניה מקדמת הרכב; (2) ברכב שאיננו מנוי בפסקה (1) – מהדלת הקדמית.

חווה ראובני: (ד) אדם המסיע ילדים ברכב להסעת ילדים לא יחל בנסיעה אלא לאחר שוידא כי כל הילדים השלימו את ירידתם מהרכב והתרחקו מנתיב נסיעתו.

חווה ראובני: (ה) אדם המסיע ילדים ברכב להסעת ילדים יסרוק את הרכב בתום ההסעה כדי לוודא שלא נותרו בו ילדים".

חווה ראובני: בעקבות אירועים טרגיים אחדים שהיו עם הסעות ילדים, ובנפרד מדוח אלבז שהתפרסם בתקשורת, שיש בו המלצות נוספות, זה שלב ביניים.

חווה ראובני: אנחנו מדברים כאן על הסעות ילדים שהן הסעות בשכר, לא על אדם פרטי שלוקח את הבן שלו ועוד שלושה חברים.

חווה ראובני: ברגע שזאת הסעה בשכר, אם יש לו 30 ילדים והוא מפזר אותם, הנורמה הזאת חלה גם על הילד האחרון, שנשאר באוטו, עד שהוא גומר להוריד את כולם.

חווה ראובני: הרכב הזה חייב להיות מסומן, הסימון "ילדים" יהיה רק כשיש בו הסעת ילדים, ולא שהוא שם אותו ושוכח אותו שם 365 יום בשנה.

חווה ראובני: הילדים יעלו וירדו רק מהדלת הקדמית.

חווה ראובני: באוטובוסים זעירים בדרך כלל הדלת הקדמית זאת הדלת של המושב הקדמי, אז באלה הוא ירד בדלת הקדמית הכי קרובה, כדי שהנהג יוכל לראות אותו.

אמנון כהן: אבל מדובר שיהיה מלווה לאוטובוס.

חווה ראובני: לזה עוד לא הגענו.

חווה ראובני: זה בהמלצות של ועדת אלבז, בשלב הבא.

חווה ראובני: אנחנו עכשיו בשלב הביניים, שאין מלווה, והנהג הוא המבוגר האחראי.

חווה ראובני: אנחנו רוצים שהם יעלו מדלת שהוא יכול לראות אותם.

אמנון כהן: מתי יגיע אלינו דוח אלבז?

חווה ראובני: זה ייקח עוד כמה שבועות לפחות.

אמנון כהן: אז למה לא גומרים את זה כמו שצריך?

חווה ראובני: כי שם יש הרבה יותר מורכבויות: מלווה, מתכון הרכב - - -

אמנון כהן: האם כשייכנסו התקנות ההן - - -

חווה ראובני: זה יצטרך שינויים בהתאם, אבל בינתיים אני רוצה להטיל את החובה.

יהודה אלבז: זה שינויים קטנים.

יהודה אלבז: במהות, התקנות האלה יישארו, נעשה כמה התאמות.

אמנון כהן: זה גם יבוא לאישור של ועדת הכלכלה?

חווה ראובני: כן.

חווה ראובני: אנחנו רוצים להטיל את החובה על העלייה והירידה מהאוטובוס, אנחנו רוצים שהמסיע יוודא שכל הילדים ירדו מהרכב והתרחקו מנתיב הנסיעה, אנחנו רוצים להטיל עליו חובה לסרוק את הרכב בתום ההסעה.

חווה ראובני: בכל אחת מהתחנות האלה היו אסונות.

אמנון כהן: לא עשה נהג אחד מהדברים האלה, מה דינו?

חווה ראובני: הוא יועמד לדין בבית משפט לתעבורה, ובית המשפט מוסמך לגזור את עונשו.

ניבה רפאלי: בדרך כלל הדברים האלה לא קורים במקום ששוטר תנועה הולך לאכוף, כי שוטר לא הולך ליד גן ילדים כדי לראות איך ילדים עולים על ההסעה.

ניבה רפאלי: בדרך כלל הדברים האלה מתגלים כשיש תאונת דרכים או עבירה אחרת, תוך כדי נהיגה.

ניבה רפאלי: אי אפשר להציב שוטר על כל גן ילדים, כדי לראות איך מכניסים את הילדים.

אתי בנדלר: ההסעה בקו שירות זה למעט?

חווה ראובני: כן.

אתי בנדלר: אז למה כתבתם: "למעט מונית הסעה בקו שירות ולמעט הסעה"?

אתי בנדלר: למה הוספתם שוב את ה"למעט"?

אתי בנדלר: לא הבנתי למה הכוונה.

חווה ראובני: זה צריך להיות: "למעט מונית והסעה בקו שירות", להוריד את הפסיק אחרי מונית.

אמנון כהן: מה קורה להורה שמסיע שלושה או ארבעה ילדים של השכנים?

חווה ראובני: ברגע שאחד מהם שלו, הסעיף הזה לא חל עליו.

אמנון כהן: אם אין ילד שלו זה כן חל עליו?

חווה ראובני: כן.

חווה ראובני: זה רק על רכבים שמבצעים הסעות בשכר, אנחנו מדברים על מסיעים מקצועיים.

אתי בנדלר: אני לא מבינה למה אם אחד הילדים הוא שלו זה לא חל – אם זאת הסעה בשכר כמובן.

שמעון כץ: כי אז את צריכה להוכיח הסעה בשכר, וזאת בעיה.

שמעון כץ: תוכיחי ששילמו לו או לא.

ניבה רפאלי: זה משהו שאי אפשר להוכיח אותו.

ניבה רפאלי: נצטרך לעשות חקירות ולמצוא אם הגן עשה חוזה או - - - יש משהו שלא ברור לי בנוסח של (ג)(1), "באוטובוס זעיר וברכב מסחרי - בדלת הימנית השניה מקדמת הרכב", בכלי רכב כאלה אף פעם אין דלת קדמית, שאפשר להיכנס דרכה?

ניבה רפאלי: זה יוצא שאסור להיכנס דרך הדלת הקדמית.

ניבה רפאלי: זאת אומרת, ילד לא יוכל לשבת במושב שליד הנהג, וגם אסור להכניס בדלת הקדמית.

ניבה רפאלי: האם כלי הרכב האלה הם כאלה שלעולם אין להם אפשרות להיכנס מהדלת הקדמית?

חווה ראובני: אלה הנתונים שנמסרו לנו מאגף הרכב.

דובר: ברכב אחוד יש דלת ליד הנהג, שרק זה שיושב ליד הנהג יכול לצאת משם, ויש את הדלת שאחרי זה, שכל המושבים האחוריים יורדים ועולים משם.

דובר: הכוונה היא שכשעושים הסעה מרכב כזה נכנסים מהדלת השנייה.

אתי בנדלר: אבל אסור יהיה לא להעלות ולא להוריד מהדלת הקדמית?

חווה ראובני: כדי להגיע לדלת הקדמית הילד צריך לטפס על המושבים.

לאה ורון: זאת אומרת שאי אפשר יהיה להסיע ילדים במושב הקדמי.

ניבה רפאלי: השאלה היא אם בכלי רכב כאלה תמיד יש את ההפרדה.

אמנון כהן: אם אני אוסף את הילדים ברכב מסחרי, אני לא יכול להעלות משתי הדלתות?

אמנון כהן: למה?

אתי בנדלר: "מהדלת הקדמית הימנית או מהדלת הימנית השניה מקדמת הרכב", וצריך לתקן את הנוסח גם בפסקה (2) בהתאם.

אמנון כהן: לאחר התיקונים האלה, הסעת ילדים, סעיף 83(א), (ב), (ג), (ד), (ה) מאושר פה אחד, עם התיקונים.

אמנון כהן: בזה אנחנו מסיימים את הדיונים.

לאה ורון: גברת ראובני, אין בעיה עם התחילה של התקנה הזאת אם אנחנו רוצים לשלוח את מכתב האישור.

לאה ורון: יש לך בעיה עם זה?

אתי בנדלר: התחילה היא 30 ימים מיום הפרסום.

אמנון כהן: תודה רבה, הישיבה הזאת נעולה.